Kenapa Tercetusnya Demonstrasi Mahasiswa Di Indonesia?

Sebelum melangkah lebih jauh, mari kita teliti dahulu sejarah mengenai Indonesia. Negara tersebut telah mencapai kemerdekaan pada 17 Ogos 1945, iaitu selepas berundurnya tentera Jepun. Sebelum dijajah Jepun, Belanda terlebih dahulu menjajah Indonesia dan menguasai negara tersebut selama 350 tahun. Tidak seperti Malaysia dan Singapura, Indonesia mendapatkan kemerdekaan dengan cara peperangan.

Setelah berjaya mengusir keluar penjajah, sebahagian besar kawasan yang pernah ditawan Belanda bersepakat membentuk sebuah negara yang bebas dan merdeka. Maka, pada 17 Ogos 1945, terbentuklah Indonesia yang bermula dari Sumatera, Riau, Kalimantan, Sulawesi, Kepulauan Jawa dan beberapa kepulauan yang lain.

Bagaimana perjalanan politik di Indonesia? Pada mulanya, negara tersebut dipimpin oleh Soekarno, Presiden Republik Indonesia (RI) yang pertama. Pada mulanya, kerajaan pimpinan Soekarno berjalan dengan lancar. Namun, bermula awal tahun 1960, kepimpinan beliau dikatakan cenderung ke arah komunis. Kerajaan pimpinan Soekarno didakwa memberi perlindungan terhadap Parti Komunis Indonesia (PKI) sehingga mengakibatkan ada pihak yang tidak menyenanginya.

Pada 30 September 1965, terjadi peristiwa G30S/PKI yang mana ketika itu beberapa pemimpin tertinggi Angkatan Tentera Darat didakwa telah diculik dan dibunuh. Insiden tersebut dikatakan didalangi oleh Leftenan Kolonel Untung, iaitu komandan Cakrabirawa (Pasukan khusus pengawal presiden).

Bertindak atas insiden tersebut, Presiden Soekarno telah mengeluarkan Surat Supersemar (Surat Perintah 11 Mac 1996). Isi surat tersebut adalah memerintahkan Soeharto yang pada ketika itu memegang jawatan Panglima Komando Cadangan Strategis AD supaya mengambil tindakan sewajarnya untuk mengatasi keamanan yang mula memburuk di Indonesia.

Soeharto bertindak mengeluarkan maklumat untuk membubarkan PKI dan dianggap bahawa PKI merupakan organisasi terlarang. Arahan ini adalah penggerak kepada terjadinya pemberantasan secara besar-besaran terhadap organisasi PKI dan pengikutnya. Leftenan Kolonel Untung pula telah ditangkap dan dijatuhi hukuman mati.

Susulan daripada penangkapan dan hukuman yang dikenakan terhadap Leftenan Kolonel Untung, telah menyaksikan gerakan yang sebelum ini pernah dipimpin oleh Untung akhirnya dipatahkan dan anggota-anggota PKI ada yang ditangkap dan dihukum mati.

Keadaan Indonesia pada ketika itu menjadi sangat tidak aman. Dikatakan berlakunya gerakan memusnahkan PKI secara besar-besaran di seluruh Indonesia. Sesiapa yang didapati ada kaitan dengan PKI, atau bersubahat, menjadi ahli atau apa-apa yang berkaitan akan ditangkap dan dibunuh.

Kesan daripada gerakan anti-komunis yang berlaku sekitar tahun 1965-1966, dikatakan bahawa kematian di seluruh Indonesia melebihi 400,000 orang. Jumlah kematian yang sangat ramai, berlakunya rusuhan, pembunuhan dan suasana politik yang tidak stabil memberi tekanan terhadap kerajaan pimpinan Soekarno. Akhirnya, Soekarno secara rasmi melepaskan jawatannya pada 12 Mac 1967.

Jatuhnya kerajaan pimpinan Soekarno menjadi titik-tolak kepada bermulanya era kepimpinan Soeharto. Beliau secara rasmi menjadi Presiden RI ke-2 bermula pada 27 Mac 1968 dan berakhir pada 21 Mei 1998. Pada mulanya, pentadbiran beliau berjalan dengan lancar tanpa ada banyak masalah.

Namun, tidak lama selepas itu, satu persatu isu mula timbul. Ekonomi tidak stabil, nilai matawang Rupiah merosot teruk, kenaikan harga barang, pengangguran, krisis ekonomi dunia dan penuputan begitu banyak bank tempatan menjadi kemuncak kepada kemelut politik era pentadbiran Soeharto.

Pelbagai isu mula menghantui pentadbiran Soeharto. Rakyat Indonesia mula melahirkan rasa tidak puas hati terhadap kepimpinan sedia ada. Mereka mula turun di jalanan, menaikkan sepanduk dan mula menuntut supaya Soeharto melepaskan jawatannya. Peserta demonstrasi yang turun di jalanan kebanyakannya terdiri daripada golongan mahasiswa.

Ada beberapa hal yang menyebabkan mahasiswa turun di jalanan. Pertamanya, mahasiswa menuntut supaya kerajaan Indonesia haruslah dipimpin oleh pemimpin yang dipilih oleh rakyat, bukannya dipimpin oleh satu kelompok yang ingin menyelamatkan karier politiknya. Dalam erti kata lain, rakyat Indonesia mahukan kerajaan berunsur demokrasi, dan bukannya bersifat autokrasi.

Yang kedua, kerapuhan matawang Rupiah Indonesia yang merosot sehingga paras 17,000 Rupiah untuk tukaran satu Dolar Amerika menyebabkan rakyat sudah hilang kepercayaan terhadap kerajaan sedia ada. Yang ketiga, tempoh kepimpinan Soharto yang telah menjangkau tempoh lebih daripada 30 tahun menyebabkan kerajaan pimpinannya mula goyah dan sokongan rakyat pula kian merosot.

Bertindak atas desakan, Soeharto mengambil beberapa langkah untuk menstabilkan keadaan. Beliau melakukan rombakan kabinet, mengerah pasukan keselamatan untuk menyuraikan penunjuk perasaan dan berkeras untuk tidak melepaskan jawatannya. Namun, peserta demontrasi tetap berada di jalanan dan berterusan mendesak presidennya untuk melepaskan jawatan.

Tanggal 12 Mei 1998 menjadi titik tolak kepada kemarahan sebahagian besar rakyat Indonesia. Tarikh tersebut menjadi saksi kepada terkobannya Elang Mulia Lesmana, Heri Hertanto, Hafidin Royan dan Hendriawan Sie. Mereka terkorban akibat ditembak semasa terlibat dengan demontrasi yang diadakan di perkarangan Universiti Trisakti dan rentetan daripada peristiwa itu, telah digelar sebagai Tragedi Trisakti. Amarah rakyat Indonesia sudah tidak dapat lagi dibendung. Mereka memenuhi jalan raya, siang dan malam. Jumlah mereka semakin bertambah setiap hari. Tekanan yang dihadapi oleh Presiden Indonesia ketika itu, Soeharto semakin hebat.

Akhirnya, Soeharto mengambil keputusan meletak jawatan dan mengumumkan Bacharuddin Jusuf Habibie (B.J. Habibie) sebagai penggantinya. Pengunduran Soeharto menjadi titik tolak kepada bermulanya era baru terhadap politik Indonesia. Selain itu, pengunduran beliau memberi kejayaan besar kepada mahasiswa yang berjaya mendesak perubahan kepimpinan kerajaan melalui demontrasi jalanan.

Pasca kepimpinan Soeharto, politik Indonesia lebih terbuka dan bersifat demokrasi. Tempoh kepimpinan B.J Habibie adalah sangat singkat. Tidak banyak perkara yang dapat dilakukannya. Pada 20 Oktober 1999, Abdurrahman Wahid pula menggantikan tempat B.J Habibie dan mentadbir Indonesia selama 9 bulan dan kemudiannya jawatan tersebut beralih pula kepada Megawati Soekarnoputri. Ini bermaksud dalam tempoh 3 tahun, sebanyak 3 kali jawatan Presiden RI bertukar ganti.

Di bawah pemerintahan Megawati, tidak banyak perubahan yang berlaku terhadap politik dan ekonomi Indonesia. Pada awal tahun 2004, iaitu sebelum berlakunya Pemilihan Umum (Pemilu), nama Susilo Bambang Yudhoyono (SBY) menjadi popular. Ini berlaku gara-gara tersebarnya maklumat bahawa SBY tidak dapat melaksanakan tugas sebagai Menteri Penyelaras Hal Ehwal Politik dan Keselamatan  dengan sebaiknya.

Akhirnya, SBY mengumumkan perletakan jawatannya dan keputusan tersebut memberi tekanan yang sangat hebat kepada Megawati yang mahu mengekalkan jawatannya pada Pemilu akan datang. Keadaan politik ketika itu memberi gambaran bahawa SBY merupakan pemimpin politik yang kurang bernasib baik dan perlu mendapat sokongan yang sewajarnya daripada orang ramai.

Akhirnya, SBY bersetuju untuk merebut jawatan Presiden RI dan berdepan dengan Megawati Soekarnoputri sebagai lawannya. SBY bertanding atas tiket Parti Demokrat manakala Megawati Soekarnoputri bertanding atas tiket Parti Demokrasi Indonesia Perjuangan (PDIP). Keputusan Pemilu 2004 menyaksikan SBY dipilih sebagai Presiden Indonesia ke-5 dengan sokongan undi sebanyak 60.62% manakala Megawati Soekarnoputri hanya mendapat 39.38% undi.

SBY mengangkat sumpah sebagai Presiden Indonesia ke-5 pada 20 Oktober 2004 dan beliau berjaya mengekalkan jawatannya pada Pemilu seterusnya (20 Oktober 2009). Undang-undang di Indonesia telah menetapkan bahawa seseorang yang memegang jawatan presiden hanyalah untuk tempoh dua penggal sahaja dan tidak boleh melebihinya.

Oleh itu, SBY tidak mencalonkan dirinya pada Pemilu 2014 dan memberi ruang kepada calon lain untuk bertanding. Pada 20 Oktober 2014 pula, Joko Widodo atau lebih dikenali sebagai Jokowi mengangkat sumpah sebagai Presiden RI ke-6 setelah berjaya menewaskan pencabarnya, Prabowo Subianto.

Selepas memenangi Pemilu 2014, Jokowi sekali lagi bertanding sebagai calon Presiden pada 2019 dan mendapat saingan daripada pencabar yang sama, iaitu Prabowo Subianto. Keputusan Pemilu 2019 menyaksikan Jokowi kekal sebagai presiden Indonesia untuk penggal seterusnya dengan mendapat undi sebanyak 55.50%, menewaskan pencabarnya yang hanya memperolehi undi sebanyak 44.50%.

Beberapa ketika setelah Jokowi secara sah mengekalkan jawatannya sebagai Presiden Indonesia untuk penggal seterusnya, tercetus pula kontroversi yang pada akhirnya menyebabkan sebahagian mahasiswa di Indonesia mulai marah. Kemarahan dan protes yang ditunjangi mahasiswa Indonesia terkait rapat dengan cadangan penggubalan beberapa rang undang-undang  seperti Undang-Undang Komisi Pemberanterasan Korupsi (UU KPK) dan Rang Undang-Undang Kitab Hukum dan Pidana (RUU KUHP) yang tidak dipersetujui banyak pihak. Jika RUU KPK berjaya dilaksanakan, ia bakal melemahkan kuasa KPK yang diberi tanggungjawab untuk menangani masalah rasuah di Indonesia.

Bertindak atas rasa tidak puas hati, pada 23 September 2019, mahasiswa sekali lagi turun berdemonstrasi dan memenuhi jalan raya sekitar Indonesia. Demonstrasi dilakukan di beberapa kawasan seperti di Yogyakarta dan Jawa Timur. Jumlah penunjuk perasaan semakin meningkat dan demonstrasi mula merebak di beberapa lagi tempat seperti di Jakarta, Sumatera dan Sulawesi.

Peserta demonstrasi berikrar akan terus berada di jalanan selagi kerajaan tidak menarik balik cadangan pindaan rang undang-undang. Jumlah peserta demonstrasi semakin bertambah dan tekanan terhadap kerajaan Indonesia pimpinan Jokowi semakin meningkat. Akhirnya, pada 26 September 2019 Jokowi terpaksa tunduk dengan desakan apabila beliau mengeluarkan arahan untuk mempertimbangkan terbitnya Peraturan Pengganti Undang-undang (PERPU) iaitu peraturan yang dibuat oleh presiden jika ada situasi mendesak.

Mahasiswa pula menuntut supaya rang undang-undang yang ingin diperkenalkan sepatutnya dibatalkan, bukannya ditangguhkan perlaksanaannya. Mereka juga berikrar akan terus berada di jalanan dan berdemo selagi ada usaha daripada pihak-pihak tertentu untuk meluluskan rang undang-undang yang dikatakan melindungi pihak yang salah, menindas pihak yang lemah.

Namun, selepas Jokowi mengumumkan bahawa rang undang-undang yang ingin diperkenalkan telah ditarik semula, demonstrasi dan rusuhan yang berlaku di Indonesia mulai mengendur. Kegiatan ekonomi, pendidikan dan aktiviti seharian masyarakat telah kembali seperti sedia kala.

Sememangnya demonstrasi memberi kesan terhadap ekonomi, politik dan sosial sebuah negara. Demonstrasi yang disusuli dengan perlakuan ganas, vandalisme dan berlaku di luar kawalan akan mengakibatkan ekonomi sesebuah negara menjadi tidak stabil. Namun, perlu diakui bahawa demonstrasi adalah jalan terbaik sekiranya semua rundingan dan tuntutan secara baik yang telah dilakukan menemui kegagalan.

Akhir kalam, semoga demokrasi di Indonesia terus kekal subur dan politiknya sentiasa berada dalam keadaaan stabil demi menjamin kesejahteraan serantau.

Artikel disumbangkan oleh Syahmi Minhad untuk The Patriots.


Mongol Sudah Pulang, Baghdad Pun Tumbang

Semalam (10 Februari 2022) merupakan ulang tahun ke-764 kejatuhan Baghdad di tangan tentera Mongol, Dari segi skala peristiwa berdarah, kengeriannya masih tidak boleh diatasi peristiwa berdarah lain seperti Pertempuran Somme dalam Perαng Dunia Pertama (WWI), Stalingrad dalam Perαng Dunia Kedua (WWII) dan kekejaman rejim Pol Pot. Dalam tempoh 12 hari, kota itu jatuh selepas dikepung oleh tentera Mongol pimpinan Hulagu Khan.

Menjelang abad ke-13, Baghdad dianggap sebagai antara kota terbaik di dunia. Ini kerana di sinilah pusat pendidikan dan kebudayaan yang terulung dengan kebanyakan aktiviti penterjemahan karya dibuat di Baitul Hikmah. Kebanyakan karya ilmu asing ini diterjemah ke Bahasa Arab sebelum disimpan di situ.

Para cendekiawan tanpa mengira latar belakang bangsa dan agama dialu-alukan di kota itu. Disebabkan sumbangan besar mereka dalam pelbagai bidang ilmu seperti astronomi, perubatan dan falsafah, mereka dibayar upah lumayan. Pendek kata, sesiapa yang mahu menuntut ilmu atau membongkar penemuan ilmu silam, maka destinasi utama mereka ialah Baghdad.

Bagi para pemerintah Abbasiyah, kuasa mereka semakin pudar susulan tempoh ketidakstabilan yang dikenali sebagai Anarki di Samarra yang berlaku dari 861 hingga 870. Mereka sekadar figura di atas takhta dengan kuasa sebenar dipegang oleh golongan tertentu dalam kalangan pembesar atau tentera. Di sebalik itu, pengaruh mereka sebagai khalifah masih diakui oleh emir-emir Ayubiyah di Syria dan pengganti Dinasti Ayubiyah di Mesir, Dinasti Mamluk.

Sebelum serαngan ke atas Baghdad pada 1258, pihak Mongol sebenarnya sudah lama mensasarkan Baghdad selama 20 tahun. Ia telah diarahkan oleh Genghis Khan dan penggantinya, Ogedei pada tahun 1230-an. Kebanyakan serαngan tertumpu di Irbil dan ada ketikanya terlalu hampir dengan Baghdad. Bagi penduduk Iraq dan kawasan sekitarnya, mereka tahu serαngan sebegini kerap berlaku setiap tahun.

Bagaimanapun, tidak semua serαngan ini berakhir dengan kejayaan. Ini kerana pihak Abbasiyah berjaya mengusir mereka keluar dari Iraq pada 1238 dan 1245. Kejayaan ini sedikit sebanyak memberi keyakinan kepada mereka untuk mengetuai usaha diplomasi dengan Mongol dengan harapan membatalkan niat mereka mengganggu rantau Timur Tengah.

Tidak ramai tahu, hubungan diplomasi Abbasiyah-Mongol sudah terjalin menerusi penghantaran ufti tahunan kepada khagan Mongol dan menghadiri upacara pertabalan khagan. Buktinya, khalifah terakhir al-Musta’sim telah menghantar duta menghadiri pertabalan Guyuk Khan sebagai khagan pada 1246 dan Mongke Khan pada 1251. Semasa era Guyuk, baginda meminta al-Musta’sim untuk tunduk kepada pemerintahan Mongol – satu permintaan yang ditolak mentah-mentah oleh pihak Abbasiyah.

Setahun sebelum serαngan, Mongke memberi mandat kepada kekandanya, Hulagu untuk menawan Mesopotamia, Parsi dan Syria. Walaupun arahan tersebut tidaklah secara jelas menyatakan kebenaran untuk menggulingkan al-Musta’sim, tetapi baginda tetap mengeluarkan arahan memusnahkan Baghdad dikeluarkan. Ia dilaksanakan sekiranya al-Musta’sim terus berdegil dan enggan mengiktiraf kedudukan Mongol.

Bagi memastikan serαngan ke atas Baghdad berjalan lancar, 150,000 orang tentera dikumpul melalui kerahan tenaga di setiap wilayah Empayar Mongol. Ia turut disertai oleh kontinjen Kristian dari Armenia, Georgia dan Frank (kumpulan tentera salib yang memerintah Antioch) serta 1,000 orang pakar artileri China. Ini berdasarkan catatan sejarawan Parsi Ata-Malik Juwayni yang disebut dalam kitab Tarīkh-i Jahān-gushā.

Sebelum mara ke Baghdad, sasaran pertama pihak Mongol ialah saki-baki wilayah Asia Tengah dan Parsi yang masih belum dikawal mereka. Setelah itu, mereka mengalihkan sasaran kepada kumpulan Hashashin yang berpangkalan di Alamut. Kumpulan ini disasarkan selepas sebelum ini cuba membμnuh Mongke dan rakan Hulagu, Kitbuqa. Menyedari kumpulan ini menjadi duri dalam daging kepada setiap kerajaan, kumpulan ini dihapuskan.

Berita kejatuhan kumpulan Hashashin tersebar luas di setiap pelosok Timur Tengah ketika itu. Pihak Mongol kemudiannya memberi kata dua kepada al-Musta’sim: patuh kepada syarat yang dikenakan Mongke atau bersedia menerima akibat. Maklum balas baginda mudah saja, menolak semua tuntutan yang dikenakan pihak Mongol atas nasihat penasihat dan Perdana Menterinya Ibnu al-Alkami.

Namun begitu, sikap terburu-buru al-Musta’sim memberi maklum balas sebegitu rupa pada akhirnya membawa padah. Ini kerana baginda tidak memanggil emir-emir Ayubiyah atau kerajaan Mamluk untuk membantu memperkukuh kedudukan Abbasiyah di Baghdad. Selain itu, pihak Abbasiyah juga tidak memperkukuh kedudukan pertahanan mereka – dipercayai atas saranan Ibnu al-Alkami.

Ramai ahli sejarah melihat tindakan wazir Bani Abbasiyah itu bukan saja memperlihatkan dirinya tidak cekap tetapi menunjukkan dirinya sebagai gunting dalam lipatan. Kesilapan besar ini dimanfaatkan sepenuhnya oleh pihak Mongol dengan mendirikan markas di kedua-dua belah tebing Sungai Tigris. Terdesak, al-Musta’sim menggerakkan 20,000 tentera berkuda untuk berdepan pihak musuh.

Strategi baginda memakan diri. Pihak Mongol memilih merobohkan daik sepanjang tebing Sungai Tigris dengan air membanjiri bahagian belakang tentera Abbasiyah. Akibatnya, tentera Abbasiyah terperαngkap dan menjadi lauk mudah pihak Mongol. Lebih memeningkan kepala al-Musta’sim, emir-emir Ayubiyah dan pihak Mamluk tidak dapat menghantar tentera kerana sibuk memperkukuh kedudukan mereka di wilayah masing-masing.

Pada 29 Januari, pihak Mongol mengepung dan menyerαng Baghdad dengan manjenik. Dengan kerapuhan kedudukan pertahanan Baghdad mula terserlah, al-Musta’sim cuba berunding dengan Hulagu tetapi permintaan baginda tidak dilayan. 3,000 orang bangsawan cuba melakukan perkara sama tetapi kesemuanya dibμnuh atas arahan Hulagu. Pada 10 Februari, Baghdad akhirnya jatuh tetapi pembμnuhan beramai-ramai hanya bermula tiga hari kemudian.

Susulan kejatuhan Baghdad, al-Musta’sim ditawan dan dipaksa menyaksikan rakyatnya dibμnuh dan perbendaharaan Abbasiyah dijarah. Mengikut keterangan ramai ahli sejarah dahulu dan sekarang, baginda dibμnuh dengan cara digulung dalam permaidani sebelum dipijak oleh kuda-kuda pihak Mongol. Kesemua putera al-Musta’sim turut menerima nasib sama kecuali seorang yang kemudiannya dihantar ke Mongolia.

Bukan sedikit monumen seperti istana, masjid, perpustakaan dan hospital dimusnahkan termasuk Baitul Hikmah. Mana-mana warga Baghdad yang cuba melarikan diri akan dibμnuh dengan kejam. Mengikut riwayat, kira-kira 200,000 hingga dua juta warga Baghdad dibμnuh pihak Mongol sehingga menukar warna Sungai Tigris kepada warna merah.

Disebabkan bilangan mayat yang banyak dan berbau busuk, ini memaksa Hulagu berkhemah di tempat lain. Mana-mana individu yang terselamat daripada pembantaian Mongol mati akibat penularan wabak penyakit yang dicetuskan oleh lalat yang banyak menghurungi mayat. Sudahlah mengisi ruang udara kota berkenaan, ia akan jatuh pada makanan sekaligus menjadikan ia tidak boleh dimakan.

Akibatnya, harga makanan naik melambung berkali ganda seperti ayam (10 dirham) dan roti dan asam jawa (60 dirham). Situasi ini kemudiannya diburukkan lagi dengan penularan wabak berkenaan di Syam dan Mesir. Antara yang terbμnuh akibat wabak penyakit yang dicetuskan oleh pembμnuhan beramai-ramai Mongol di Baghdad ialah emir Ayubiyah al-Nasir al-Dawud dan sasterawan terkenal Baha’ al-Din di Mesir.

Disebabkan bilangan mayat yang terlalu banyak, tiada siapa yang dapat membantu menguruskan pengebumian. Kebanyakan anekdot wabak-pasca penaklukan Baghdad di tangan pihak Mongol ini dicatat oleh sejarawan Ibnu Wasil.

Susulan kejatuhan Baghdad, ia menimbulkan kejutan kepada seluruh dunia Islam. Bagaimanapun, pembantaian ini dibalas menerusi kemenangan pihak Mamluk ke atas orang Mongol di Ain Jalut dua tahun kemudian dan kemunculan Berke Khan.

RUJUKAN

Hala, F dan Caso, F. (2009). A Brief History on Iraq. Facts on File.

Hemmings, J. (2019, 15 Februari). The Sack Of Baghdad In 1258 – One Of The Bloodiest Days In Human History. War History Online.

Green, M. dan Fancy, N. (2021, 30 Mac). Plague and the Fall of Baghdad (1258). Medical History. Cambridge Universiti Press.

Davis, P. K. (2001). Besieged: 100 Great Sieges from Jericho to Sarajevo. New York: Oxford University Press.

May, T. (2017). The Mongol Empire: A Historical Encyclopdedia. Santa Barbara, California: ABC-CLIO.

Nota kaki

gunting dalam lipatan –  musuh yang tersembunyi

khagan – gelaran diraja dalam Bahasa Turki dan Mongol yang sama taraf dengan maharaja.


Apa itu THiJARI?

Penggunaan telefon pintar di negara kita semakin meningkat penggunaannya. Jadi tidak hairan mengapa banyak syarikat syarikat mega berusaha untuk mendekati pelanggan mereka dengan menggunakan teknologi telefon pintar ini. Tabung Haji juga tidak mahu ketinggalan dalam menjaga hubungan dengan pendeposit mereka dengan cara mereka satu aplikasi yang dinamakan THiJARI yang akan memudahkan pendeposit.

THiJARI ialah sebuah aplikasi yang memaparkan maklumat berkaitan dengan Tabung Haji. Selain itu fungsi THiJARI adalah merupakan sebuah portal online yang memaparkan berita semasa dan updates mengenai musim haji. Hal berkaitan dengan akaun Tabung Haji juga boleh dirujuk disini. THiJARI juga mempunyai ciri seperti majalah di mana pengguna boleh memuat turun dan membaca majalah berkaitan dengan musim haji.

Baru baru ini THiJARI baru sahaja di kemaskini dan dikenali sebagai THiJARI 2.0. Kemaskini ini dilakukan bertujuan untuk menambah fungsi fungsi yang terdapat di dalam applikasi ini. Selain itu, pengguna juga boleh mengemaskini urusan akaun pendeposit termasuk pindahan wang, pendaftaran dan semakan keahlian Kelab TaHa, informasi , direktori, berita dan promosi terkini.

Satu kemaskini terpenting yang dilakukan ialah dengan adanya MyQ TH. Fungsi utama MyQ TH ini adalah bertujuan untuk memudahkan pengguna dan melancarkan operasi di cawangan cawangan tabung haji. Contohnya pengguna boleh mengambil nombor giliran menggunakan aplikasi ini dengan memilih cawangan mana yang hendak dituju. Secara tidak langsung ini akan menjimatkan masa pengguna itu sendiri.


Warisan Hamba Francis Light

Pernah dianggap sebagai pembuka Pulau Pinang, dia memiliki ramai hamba sejak berkhidmat untuk British di Siam, dan kemudian di Pulau Pinang. Patung dan tugunya megah berdiri di memorial khas yang dibina untuknya di Pulau Pinang sehingga hari ini.

Masa dia ada pun, Pulau Pinang tetap meriah dan mewah dan kekayaan dek perdagangan hamba dari segenap Nusantara dan India malah dari Afrika. Tanggapan bahawa British hadir dan menghapuskan perhambaan tak betul. JWW Birch pun ada kuli India dia sendiri yang dibawa ke Perak.

Dalam wasiat untuk isterinya, Martina Rozells (gambar bawah) yang ada dipamerkan di Muzium Negeri Pulau Pinang, dia mewasiatkan hamba-hamba Batak nya (ya, inilah asalnya panggilan ‘kuli batak’); “I give and bequeath all my Batta Slaves unto Martina Rozells.”

Francis Light mungkin memperolehi hamba Batak nya dari Sumatera, atau diberikan British kepadanya dari ‘Bencoolean’ Bengkahulu yang merupakan salah satu koloni British ketika itu. Orang Batak ini kebanyakannya diculik dan diambil secara paksa oleh ‘slave raiders’ ketika itu.

Selain Batak, Francis Light juga memiliki hamba ‘Caffree’. “I leave all my Caffree Slaves the following choice, either to remain with Martina during her life she being willing to maintain them or each man to pay her fifty dollars and be free.

Walaupun dinamakan ‘Caffree’, ia mungkin sekadar panggilan umum hamba-hamba ini yang diperdagangkan oleh orang Arab yang menggelar mereka ‘kafir’. Dari pakaian, mereka mungkin nomad Turkana atau Nama diculik dan dijual oleh Arab di pasar hamba di Suez atau Afrika Selatan.

Hamba-hamba itu turut diberikan hamba oleh Francis Light sebagai pasangan; “I give unto Enneat a female whom I have liberated the sum of two hundred dollars and unto Emai another female slave I give one hundred dollars with her freedom.”

Francis Light juga memiliki hamba yang diikat dengan hutang, mungkin dari kalangan orang Siam atau Cina; “I release the following from all further Bondage of Servitude and bequeath each of them ten dollars viz I Boon and his wife I Boon small and Echan his wife and ..children, I Tong, Tong Dam and his wife and daughter Ton Chan and her Brother, but not Esan she remained with Martina. Seng Pao and Elloi are not Slaves, they may go where they please.”

Kepada #BlackLivesMatter, jangan kuman seberang laut nampak, gajah depan mata tak nampak. Tak perlu jadi gasar dan ganas, merosakkan tugu yang sudah sekian lama jadi tarikan sejarah, namun sisi sejarah Francis Light yang ini mesti kita tahu dan kita ambil iktibar darinya.


Saintis Jumpa Pulau Atlantis!?

Elemen fiksyen sangat penting untuk mempengaruhi imaginasi rakyat. Walaupun tidak wujud, imaginasi sebegini mampu bantu dari segi ilham dan inspirasi. Hari ini ada banyak tempat popular yang wujud secara bayangan sahaja.

Kota-kota fiksyen adalah seperti Madripoor dan Wakanda, dua kota bayangan Marvel yang serba-serbi maju. Elemen maju memang sudah jadi kebiasaan dalam dunia fiksyen. Madripoor dan Wakanda sekalipun popular tidak setanding satu kota berlagenda, iaitu Atlantis.

Namun ramai yang tidak tahu bahawa Atlantis, Madripoor dan Wakanda ada banyak maksud. Madripoor misalnya membawa penceritaan jurang antara miskin kaya. Manakala Wakanda membayangkan kegemilangan Afrika tanpa campurtangan penja.jah.

Atlantis ada alegori tersendiri, yakni sebuah kota agung yang sangat sombong.

Menurut penulisnya yang bernama Plato, kota Atlantis terletak di pulau (juga bernama Atlantis). Berdasarkan cerita Plato, Athens pernah berper.ang dengan Atlantis sekitar 11,000 tahun lalu (Drye, n.d.).

Athens berjaya mema.tahkan ser.angan Atlantis, yang kemudian tenggelam akibat murka dewa-dewi.

Dialog Plato ini tidak begitu laris pun. Malah penceritaannya tidak membawa sebarang kepentingan. Walau bagaimanapun, Atlantis menjadi masyhur – dulu sebuah pulau dilak.nat, sekarang kiblat sebuah “lost civilization” prasejarah yang katanya lebih maju.

Konsep Atlantis tidak berlandaskan bukti saintifik atau spekulasi lagenda pun. Plato yang menciptakan kota ini (bukan berdasarkan catatan semasa zaman Plato). Tetapi ini tidak bermakna yang dunia tiada tempat seperti Atlantis.

Menurut Plato, kota Atlantis terletak tidak jauh daripada Pulau Santorini, Greece. Entah macam mana, saintis hari ini menemui sebuah pulau yang sudah tenggelam. Di mana? Tidak jauh daripada Pulau Santorini. Apa makna semua ini?

Memperkenalkan Pulau Yang Hilang

Greece mempunyai sebuah gugusan pulau yang dipanggil Kepulauan Cyclades.

Kalau ikut kata-kata Plato, kepulauan ini dulu berhubung kerana sebuah dataran tinggi. Saintis telah menemui dataran tinggi tersebut… tetapi kecil sajalah dalam lingkungan 122 meter (tidak cukup untuk menghubungkan setiap satu pulau).

Dataran tinggi ini dulu dikelilingi air. Kenaikan paras laut akhirnya menyebabkan dataran ini tenggelam sepenuhnya (Gaki-Papanastassiou, et al., 2009). Apa yang mengejutkan – dataran tinggi ini dan Atlantis memang sangat sama dari segi geografi.

Plato meninggalkan gambaran mudah tentang Pulau Atlantis. Di sebelah utara, ada gunung-ganang yang menyisir kawasan pantai. Sekitar kaki gunung ini, ada sebuah lembah bujur. Entah bagaimana, saintis mengenal pasti kedua-duanya (gunung-ganang dan lembah bujur) pada dataran tenggelam ini.

Plato berkata Atlantis tenggelam angkara murka dewa-dewi. Senang kata, mungkin Poseidon menghantar ombak (kenaikan paras laut) untuk membin.asakan kesombongan mereka.

Penemuan pulau ini menghidupkan minat orang ramai tentang Atlantis. Jika ada pulau, mesti ada kota. Dan ada kota pula, mesti ada teknologi serba canggih yang belum diketahui.

Saintis hanya bersetuju tentang “Pulau Atlantis”. Namun “kota Atlantis”, “bangsa Atlantis” dan “teknologi Atlantis” tidak langsung ditemui di sekitar kawasan ini… sekali gus kekal sebagai mitos cetusan minda Plato yang sangat kreatif mewujudkan sesuatu yang tiada.

Kisah sebegini pernah berlaku sebelum ini. Dulu ramai berkata bahawa kota Troy merupakan lagenda dan mitos Yunani sahaja. Sehingga 1868, kota Troy wujud hanya dalam catatan Homer iaitu The Iliad.

Walau bagaimanapun, ahli arkeologi bernama Heinrich Schliemann menemui kota Troy pada tahun 1868. Sepertimana beliau jumpa Troy tanpa Achilles, Paris dan Hector, saintis hari ini menemui Atlantis tanpa teknologi.

RUJUKAN:

Drye, W. (n.d.). Atlantis. The National Geographic.

Gaki-Papanastassiou, K., et al. (2009). Palaeogeographic Evolution of the Cyclades Islands (Greece) During the Holocene.


Bagaimana Musim Monsun Mengganggu Manusia Prasejarah?

Sangat sayu tengok keadaan mαηgsα banjir sekarang. Air bah naik terlalu cepat sampai orang ramai tidak sempat berbuat apa-apa.

Selalunya paras dada dianggap keadaan terlalu kritiκαl. Ini sampai rumah, contohnya di Mentakab, boleh tenggelam habis – seolah-olah tengok filem beηcαηα pula.

Kejadian ini menunjukkan yang monsun adalah musim sentiasa memberi cabaran kepada manusia… selama ratusan ribu tahun.

Kumpulan saintis daripada Institut Max Planck baru-baru ini menjalankan kajian di zon monsun sekitar Gurun Thar, yang terletak dalam negeri Rajasthan, India.

Bukti arkeologi seperti kαραk dan pαrαηg batu menunjukkan kewujudan manusia prasejarah di kawasan ini.

Hasil ujian magnetik mendapati peralatan-peralatan batu di sini adalah sekurang-kurangnya 500,000 tahun (Misra, 2001).

Memandangkan rangka fosil terlalu sedikit, penemuan peralatan ini sudah cukup untuk mengenal pasti 1) cara manusia prasejarah manusia sini hidup dan 2) halangan manusia prasejarah sini tempuhi dulu.

Angka Penting Dalam Prasejarah

Masa adalah perkara sangat penting dalam menentukan taburan prasejarah. Kerana melalui masa, saintis boleh tahu tentang penetapan (settlement) dan penghijrahan (migration).

Kedua-dua perkara ini diutamakan saintis kerana banyak bercerita tentang persoalan-persoalan susulan. Kalau menetap, mereka makan apa? Kalau berhijrah, mereka pergi mana (dan kenapa pergi situ)?

Perkara-perkara ini yang membuktikan kewujudan (dan kepintaran) manusia prasejarah. Contohnya, manusia prasejarah bermigrasi ke Australia ketika dunia masuk zaman ais (glaciation period).

Kalau di Rajasthan, saintis mendapati kewujudan manusia prasejarah… sampai 177,000 tahun lalu. Maksudnya, ada sesuatu yang berlaku 177,000 tahun lalu, membuatkan manusia prasejarah tidak lagi menetap di situ.

Tapak Singi Talav di Rajasthan terletak berhampiran dengan sebuah tasik. Tapak ini mula digali sekitar 1980-an.

Teknologi pentarikhan pada masa itu masih lagi lemah. Malah pengetahuan prasejarah pun sangat lemah, membuatkan ramai salah sangka manusia prasejarah bergelagat seperti beruk… sekali gus menjadi kαηser pemahaman yang membelenggu ramai orang.

Jadi saintis terdahulu tidak tahu dari segi aspek masa. Apabila teknologi radiokarbon dan magnetik bertambah maju, barulah semua ilmu diselongkar habis. Dan sekarang timbul persoalan apa yang berlaku sekitar 177,000 tahun dahulu.

Rupa-Rupanya Monsun

Gurun Thar terletak di pesisiran sistem monsun musim panas. Kira bayangkan aktiviti langit yang menyebabkan monsun itu seperti sebuah tasik – Gurun Thar berada di tebing sebelah barat.

Dengan mengkaji fosil-fosil tumbuh-tumbuhan (bahasa saintifik: phytolith), saintis mengenal pasti bahan kimia geologi dalam bentuk tanah. Daripada sini, mereka belajar tentang ekologi alam pada masa itu.

Disiplin kajian phytolith apabila disatukan dengan arkeologi mendedahkan banyak perkara.

Salah satu perkara tersebut adalah mengenai monsun itu sendiri. Monsun mempengaruhi kehidupan prasejarah dalam kalangan manusia zaman purbakala. Musim ini sentiasa berlaku setiap tahun seperti biasa.

Namun 177,000 tahun lalu, musim monsun memberi kesan persekitaran yang mengganggu imbangan populasi prasejarah (Blinkhorn, et al., 2021).

Maka di Gurun Thar, manusia prasejarah menempuhi cabaran alami yang sangat besar. Perkara ini mempengaruhi perkembangan teknologi batu yang digunakan dalam bentuk peralatan manusia prasejarah.

Monsun rupa-rupanya banyak memberi kesan demografi yang dikenal pasti sekarang melalui tingkah laku (behavior) prasejarah.

Setelah tahu pasal perkara ini, saintis sekarang sedang gigih mencari punca monsun itu sendiri. Selama mana manusia prasejarah berada di Gurun Thar, elok saja hidup. Tiba-tiba 177,000 tahun lalu, semuanya terjejas. Apa yang berlaku? Banjir? Tanah runtuh? Hilang sumber makanan?

RUJUKAN:

Blinkhorn, J., et al. (2021). Constraining the chronology and ecology of Late Acheulean and Middle Palaeolithic occupations at the margins of the monsoon. Scientific Reports. 11 (1).

Misra, V.N. (2001). Prehistoric human civilization of India. J Biosci. 26 (4): 491-531.


Muslim Uighur Yang Tertindas Di Xinjiang, China.

“Pedang telah dihunus, dan kita akan mendengar dentuman guruh,” kata Chen Quanguo kepada pegawai-pegawainya. “Saudara: adakah anda bersedia?” teriak wakil Xi Jinping itu. China telah melancarkan penindasan sistematik terhadap muslim Uighur.

“Kami semua bersedia!” Balas pegawai-pegawai China dengan garang.

Xinjiang asalnya dikenali sebagai Turkistan Timur. Dibuka di zaman Bani Umayyah sejak tahun 96 Hijrah lagi. Ianya wilayah Islam sebelum dijarah komunis China. Xinjiang adalah wilayah yang bersempadan Pakistan dan Afghanistan. Hampir 4/5 penduduk selatan Xinjiang keturunan Uighur. Tanah air kepada kira-kira 10 juta kaum muslimin ini sekarang sedang dijajah & diratah teruk oleh China sejak tahun 1949 hinggalah sekarang. Salah satu strategi China bagi melemahkan muslim Uighur, ialah dengan meningkatkan populasi etnik Han yang bukan muslim. Dengan ini, pengaruh Islam semakin berkurang. Semakin ramai cina non-muslim, semakin lemah muslim Uighur.

Sejak tempoh penjajahannya hingga ke hari ini, China dengan kejamnya telah membunuh sebanyak 60 juta lebih umat Islam Uighur. 10 kali ganda ramainya dari jumlah para syuhada Bosnia, Iraq, Afghanistan, Chechnya & Palestin. Pada tahun 1952 sahaja, China telah menghukum bunuh 120,000 orang dari umat Islam di sana yg kebanyakkannya adalah para alim ulama, dan perkara ini telah disebut sendiri oleh Burhan Syahidi iaitu salah seorang pemerintah Turkistan Timur ketika itu. Hampir 200 orang terbunuh dan lebih daripada 1,000 cedera dalam rusuhan pada bulan Julai 2009. Muslim Uighur, marah terhadap diskriminasi daripada majoriti etnik Han China dan kerajaan. Kerajaan bertindak balas dengan mengerahkan tentera menahan ribuan demonstran. Internet terus shut down.

Dari tahun 1949 hingga 1979, penjajah China telah meruntuhkan 1000 buah masjid di sana. Dari tahun 1979 hingga sekarang, penjajah ini telah mengunci 1200 masjid, dan telah cuba sedayanya utk menukarkan sebahagiannya menjadi pusa pejabat parti komunis. Bukan setakat cuba menyekat umat Islam dari beribadat di masjid-masjid, malah ibadat puasa di bulan Ramadan juga adalah dilarang. Juga tidak dapat dipastikan adakah sambutan hari raya aidilfitri disana masih kekal wujud ataupun tidak. Kebencian mereka juga cukup memuncak terhadap para pembaca & pencinta al Quran. Hingga kini, mereka telah membakar 370,000 pusat-pusat tahfiz al Quran di kota Urumqi, ibu kota Xinjiang. Undang-undang China memaksa ibu bapa untuk mengubah nama-nama Muslim semua kanak-kanak di bawah umur 16 tahun. Sesiapa saja yang mengajarkan tentang Islam akan dipenjara selama dua tahun.

China juga telah memaksa 54,000 orang pegawai-pegawai agama bekerja sebagai tentera kerahan. Mereka juga telah membakar wanita berhijab yang enggan menanggalkan hijab mereka. Muslimah dibakar hidup-hidup di kota Kashgar dan kota-kota lain. Pemerintahan kukubesi itu tidak mempunyai belas kasihan.

Sekitar tahun 2017, China telah memaksa pihak kerajaan Mesir untuk menyerahkan pelajar-pelajar al Azhar dari Xinjiang dikembalikan ke negara mereka, habis berselerak muslim Uighur yang malang ini lari menyorok & menyembunyikan diri di sekitar Madinah Nasr, Kaherah. Ibu bapa mereka ditahan & diugut bunuh andai tidak pulang. Ramai yg ditangkap & diserahkan secara paksa. Hingga kini juga tidak diketahui adakah pelajar-pelajar tersebut masih hidup atau sudah bergelar syuhada.

Mesir menangkap pelajar Uyghur sebagai pengusiran atas perintah China, menurut Human Rights Watch. Sekurang-kurangnya 70 lelaki dan wanita telah ditangkap. Rejim zalim Sisi menceroboh rumah ke rumah. Presiden Mesir itu telah membuang nilai ukhwah sesama Islam.

Seorang pelajar Uyghur memberitahu Radio Free Asia (RFA) bahawa ada yang pulang ke rumah dan terus ghaib. “Kami tidak dapat menghubungi mereka. Kesusahan bersarang di setiap fikiran pelajar Uyghur.” Polis dan pegawai China di Xinjiang selatan memberitahu RFA bahawa kempen itu adalah usaha untuk menyiasat idea-idea politik pelajar yang diarahkan pulang ke rumah di China.

Walaupun China menuduh komuniti Uyghur melakukan serangan pengganas, pakar-pakar di luar China mengatakan Beijing telah membesar-besarkan ancaman dari Uyghur. Dasar domestik yang menindas bertanggungjawab atas peningkatan dalam keganasan. Ia menyebabkan beratus-ratus mati sejak tahun 2009.

Xinjiang kini dipenuhi pusat pemeriksaan, balai polis, dan kamera cctv. Sistem penjejakan satelit wajib dipasang di dalam kereta. Setiap kali memasuki pasar, membeli bahan api, atau melawat tempat-tempat seperti terminal utama bas Urumqi, muslim Uighur wajib direkod kamera. Stesen minyak pula dikelilingi dawai besi. Sistem ini turut diaplikasi di Kashgar, suatu wilayah silk road. “Mereka telah membina balai polis bagi setiap beberapa blok atau lebih. Polis memeriksa kami setiap hari, tidak kira jika anda seorang doktor, guru, sesiapa sahaja”, lapor seorang penduduk tempatan. Hampir 100,000 anggota keselamatan dalam tempoh 12 bulan telah dikerah. Kedai-kedai di bandar dipaksa mengambil dan membayar pengawal keselamatan yang memakai armband merah dan bersenjatakan baton.

Muslim Uighur menjadi ‘tikus makmal’ kepada rejim China. Sistem pengenalan wajah (facial-recognition systems) mengkatalogkan setiap warga cina muslim. Ia memberi amaran kepada pihak berkuasa apabila mereka keluar lebih 1,000 kaki dari kawasan yang ditetapkan sebagai kawasan selamat, termasuk rumah dan tempat kerja. Projek yang menceroboh privasi rakyat ini dirahsiakan dari media umum. Ia menggantikan surat keizinan di zaman silam. Diarahkan oleh Presiden Xi Jinping sebagai respon terhadap serangan maut yang melibatkan Uighur pada tahun 2013 dan 2014. Uighur disalahkan atas keganasan di Dataran Tiananmen dan stesen kereta api di Guangzhou dan Kunming.

Ia adalah sebahagian besar usaha China selama dua tahun untuk membina rangkaian sekuriti domestik. China sedang berusaha menguasai 46 peratus, atau kira-kira $ 8 bilion, daripada pasaran facial recignition bernilai $ 17.3 bilion menjelang akhir tahun, menurut Jon Cropley, penganalisis utama kanan di IHS Markit. China memperuntukkan 938 bilion yuan ($ 146 bilion) untuk keselamatan domestik pada tahun 2015. Diselia oleh China Electronics Technology Group, kontraktor pertahanan negara yang membina radar tentera dan sistem angkasa. Ia dimaktubkan dalam inisiatif keselamatan dalam negeri. Projek ini adalah sebahagian dari usaha untuk membangunkan perisian mengumpul data tingkah laku dalam meramalkan terrorisme sebelum ia berlaku.

“Sistem seperti ini jelas sesuai untuk mengawal orang,” kata Jim Harper, naib presiden eksekutif Institut Perusahaan Kompetitif dan ahli pengasas Jawatankuasa Penasihat Privasi dan Integriti Data Jabatan Keselamatan Dalam Negeri Amerika.

Seorang lelaki pertengahan umur yang menjual sparepart kereta meluahkan bahawa sistem sekuriti ini telah membunuh ekonomi tempatan. Seperti kebanyakan lelaki Uighur, dia sering berkunjung ke negara-negara Asia Tengah dalam perniagaan – dan seperti setiap Uighur lain, dia tidak mahu menggunakan namanya kerana takut menghadapi masalah dengan polis.

“Ia hampir mustahil untuk saya menjalankan perniagaan saya sekarang,” lelaki itu mengadu. “Saya tidak boleh pergi ke luar negara kerana polis telah merampas semua pasport kami. Anda perlu meminta izin untuk pergi sekarang, dan apabila anda kembali dari perjalanan, mereka menahan anda dan bertanya apa yang anda lakukan di sana, apa yang anda lihat.”

Tambahnya lagi, penindasan ini juga memberi kesan peribadi.

“Kami tidak dapat melawat saudara-mara kami lagi,” katanya. “Jika kita cuba, polis tempatan akan datang untuk memeriksa kami untuk melihat apa yang kami lakukan di sana.”

Di daerah lain Xinjiang, kerajaan telah menubuhkan pusat pendidikan semula politik, di mana muslim Uighur yang telah mengembara ke luar negara ditahan kadang-kadang selama berbulan-bulan. Dan terpaksa menonton video propaganda, mengambil kelas bahasa Mandarin dan identiti Cina sebelum dibebaskan.

Polis kini menghalang penduduk di jalan dan memaksa mereka menyerahkan telefon. Kemudian mereka menyambungkannya ke komputer dan memaksa penduduk untuk memuat turun aplikasi kerajaan. Aplikasi ini menyemak secara automatik sama ada telefon anda dibenarkan oleh kerajaan. Jika tidak, ia akan meminta anda memadamnya. Ia juga akan mengesan video tentang keganasan dan perkara-perkara berkaitan. Aplikasi kamera yang boleh edit diharamkan.

“Di mana sahaja anda pergi, mereka memeriksa ID anda,” dia mengeluh. “Restoran dan kedai-kedai membazirkan wang untuk menggaji pengawal keselamatan. Tidak ada tempat yang menyeronokkan untuk keluar pada waktu malam kerana semuanya ditutup awal.” Kesal seorang rakyat Xinjiang.

Doktrin komunis dipaksakan rejim China.

Sepanjang jalan, kedengaran lagu-lagu propaganda bahasa Mandarin yang sama: mengenai undang-undang lalu lintas, dan lagu akustik yang menggalakkan nilai Komunis teras. Kerajaan memaksa kedai-kedai dan restoran-restoran di kawasan kejiranan Uighur untuk menyiarkan kedua-dua lagu itu sepanjang hari.

“Hai orang-orang yang beriman, janganlah kamu ambil menjadi teman kepercayaanmu orang-orang yang, di luar kalanganmu (karena) mereka tidak henti-hentinya (menimbulkan) kemudharatan bagimu. Mereka menyukai apa yang menyusahkan kamu. Telah nyata kebencian dari mulut mereka, dan apa yang disembunyikan oleh hati mereka adalah lebih besar lagi. Sungguh telah Kami terangkan kepadamu ayat-ayat (Kami), jika kamu memahaminya”
(QS:ali Imran. 118)

Rasulullah bersabda, “Nyaris orang-orang kafir menyerbu dan membinasakan kalian, seperti halnya orang-orang yang menyerbu makanan di atas piring.” Seseorang berkata, “Apakah karena sedikitnya kami waktu itu?” Beliau bersabda, “Bahkan kalian waktu itu banyak sekali, tetapi kamu seperti buih di atas air. Dan Allah mencabut rasa takut musuh-musuhmu terhadap kalian serta menjangkitkan di dalam hatimu penyakit wahn.” Seseorang bertanya, “Apakah wahn itu?” Beliau menjawab, “Cinta dunia dan takut mati,”
(HR. Ahmad, Al-Baihaqi, Abu Dawud).

Rujukan:
1. Ibn Shihab al-Dimasyq. https://www.facebook.com/100002435244821/posts/1714863561938135/
2. Human Rights Watch
3. China Keeps A Close Eye On Muslims. https://www.scribd.com/article/369460854
4. Wary Of Unrest Among Uighur Minority, China: https://www.scribd.com/article/359934699
5. Egypt Rounding Up Uyghur Students For Deportation. https://www.scribd.com/article/353121021


Kebakaran Semak Di Australia

Bila
berlakunya kebakaran terutama kebakaran hutan, selalunya yang menjadi keutamaan
ialah menyelamatkan diri dan membawa barang sekadar yang perlu terutama dokumen
pengenalan diri. Bagi yang berkemampuan memadamkan api, ada yang memilih untuk
membantu pihak bomba memadamkan kebakaran. Tetapi ada pula yang mengambil
kesempatan menambah lagi bahana seperti yang berlaku di Australia ketika ini.

Berdasarkan
dua kajian baru-baru ini, terdapat 52,000 hingga 54,000 kes kebakaran semak
berlaku di Australia setiap tahun. Tetapi menurut Dr Paul Read dari Pusat
Penyelidikan Kebakaran Semak dan Arson Kebangsaan Australia, angka itu
sebenarnya lebih tinggi iaitu 62,000 kes dan semakin bertambah. Daripada 62,000
kes, 13% kes berpunca dari arson sementara 37% punca kes kebakaran
diklasifikasikan sebagai mencurigakan.

Ini
bermakna 31,000 kes kebakaran semak di Australia berpunca daripada arson atau
disyaki perbuatan arson setiap tahun. Angka ini tidak termasuk kebakaran yang
berlaku secara tidak sengaja. Pendek kata, 85 kes kebakaran sehari apabila
seseorang itu meninggalkan rumah mereka dan memutuskan untuk mencetuskan
kebakaran. Menurut Dr Read, separuh daripada kebakaran ini dicetuskan oleh
individu berusia bawah 21 tahun termasuk kanak-kanak yang bermain api, orang
yang mengalami masalah pembangunan mental dan individu yang mempunyai
kecenderungan terhadap masalah psikologi merbahaya.

Tetapi
menurut Dr Read, selain kumpulan pelaku bawah 21 tahun, kumpulan pelaku berusia
30 tahun ke atas juga merupakan pelaku utama kebakaran semak di Australia.
Kumpulan ini selalunya bertanggungjawab mencetuskan kebakaran pada hari yang
panas terik lebih-lebih lagi bila kebakaran semak sedang marak. Dr Read
menambah, “Kesibukan pihak bomba memadamkan kebakaran, memindahkan orang ramai,
ini membenarkan mereka cuba untuk mengelak dikesan. Mereka tahu mereka akan
sukar dikenalpasti pihak berkuasa. Ia seperti menanam pokok dalam hutan.”

Rabu
lepas, polis di New South Wales menyiasat tujuh kes kebakaran yang mencurigakan
dan pada Khamis, seorang remaja lelaki berusia 16 tahun didakwa di mahkamah
atas kesalahan arson. Kebanyakan pelaku yang mencetuskan kebakaran secara
sengaja ini mempunyai motif sama: dendam terhadap bekas majikan atau bekas
pasangan. Ini didedahkan dalam satu kajian yang dibuat oleh Matthew Willis.
Contohnya, seorang lelaki memberitahu stesen televisyen Australia, ABC bahawa
dia mencetuskan kebakaran semak selepas mendapat tahu teman wanitanya berlaku
curang.

Ada
pula kaki bakar yang dianggap pelik, dipinggirkan dan menyimpan rasa marah
terhadap masyarakat. Justeru bila kebakaran semak berlaku, kaki bakar ini
gembira menambah lagi kebakaran kerana dapat menyusahkan hidup penduduk yang
merana akibat kebakaran semak. Tetapi ada pula arson yang sememangnya obses
dengan api dan menurut Dr Read, orang yang paling cenderung untuk mencetuskan
kebakaran semak pada hari panas. Dan ini membawa kepada individu bernama
Brendan Sokaluk.

Pada
Februari 2009, negeri Victoria bergelut dengan kebakaran semak yang menyaksikan
173 orang terbvnvh, 10 daripadanya di bandar Churchill di tangan Sokaluk.
Menurut Dr Read, bila api marak menyala, lelaki itu akan duduk di atas bumbung
dan memerhatikan kebakaran dengan penuh gembira. Dan melihat kepada profil kaki
bakar berumur, dia memenuhi parameter iaitu berusia 39 tahun, selalu dibuli di
sekolah dan mengalami masalah membaca dan menulis.

Tetapi
Sokaluk bukan sekadar mencetuskan kebakaran tetapi dia juga kadangkala menjadi
pemadam api. Ini bukan kali pertama si kaki bakar ini menjadi anggota bomba
dengan bertahun-tahun sebelumnya, dia juga merupakan anggota sukarelawan briged
pemadam api tempatan sebelum dibuang. Wujud kecurigaan pada tahun-tahun itu
bahawa Sokaluk sengaja mencetuskan sesetengah kebakaran dengan tujuan
memadamkannya. Pada tahun 2012, dia dihukum penjara selama 17 tahun kerana
sengaja mencetuskan kebakaran di Churchill.

Walaupun
wujud kes ahli bomba bertukar peranan sebagai arson, menurut Dr Read, kes
sebegini dianggap terpencil dan arson masih lagi merupakan golongan yang
terpinggir dalam masyarakat. Tambah beliau, kes Sokaluk tidak seharusnya
dijadikan alasan untuk memaparkan bomba dari sudut negatif kerana yang
melakukannya seorang sahaja dan bukan semua anggota bomba.

RUJUKAN:

Amos,
Owen. (2019). Australian bushfires: Why do people start fires during fires?.
BBC. https://www.bbc.com/news/world-australia-50400851


iPod: Pembunuh MP3 Yang Merevolusikan Telefon Pintar

Baru-baru ini, Apple telah menamatkan pengeluaran iPod setelah hampir 22 tahun bertahan dalam pasaran. Penamatan itu berlaku kerana Apple merasakan iPod tidak lagi relevan dengan peredaran zaman. Ditambah pula, muzik sudah boleh dinikmati di mana-mana sahaja melalui telefon pintar. Maka kesemua jenis pemain MP3 seperti iPod sudah tidak lagi diperlukan dan layak pergi ke alam sebalik mata.

Namun kita tidak boleh menafikan sumbangan besar iPod dalam membunuh pemain MP3 tradisional sehingga dapat melahirkan telefon pintar. Jadi macam mana kelahiran iPod telah merevolusikan dunia?

Semuanya bermula apabila Steve Jobs merasakan pemain MP3 Rio sangat sukar dikendalikan walaupun itu adalah yang terbaik dalam pasaran. Tapi hanya beliau seorang sahaja yang merasakan kesukaran itu lantas terus berjumpa dengan Phill Schiller dan Jon Rubenstein untuk berbincang mengenai MP3.

Mereka semua bersetuju bahawa kesemua pemain MP3 yang wujud di muka bumi ketika itu sangat menyusahkan. Mereka menyatakan MP3 tradisional sangat tidak mesra pengguna kerana bersaiz besar, memori kecil, asyik lag dan interface yang kompleks.

Bagi mengatasi masalah itu, Steve Jobs berimpian untuk menghasilkan MP3 yang smooth, bersaiz poket dan boleh memuatkan begitu banyak lagu. Masalahnya, Steve Jobs tidak miliki idea untuk menciptakan MP3 seumpama itu. Steve Jobs bernasib baik kerana pihak Toshiba telah mempamerkan prototaip MP3 yang bersaiz poket dengan kapasiti 5GB kepada Jon Rubenstein.

Berbekalkan prototaip tersebut, Apple telah mengarahkan Tony Fadell untuk mengetuai eksperimen menghasilkan MP3 yang sama dalam fikiran Steve Jobs. Untuk itu, Tony Fadell perlukan masa yang agak lama untuk menghasilkan MP3 kerana pasukan beliau miliki kesukaran untuk menghasilkan interface.

Hal ini demikian kerana, Steve Jobs telah meminta pasukan Tony Fadell untuk menghasilkan interface yang memerlukan pengguna lakukan 3 klik untuk mengakses lagu. Jadi fikir punya fikir, pasukan Tony Fadell akhirnya berjaya hasilkan interface dengan punat berbentuk bulat bagi memudahkan pengguna mencari ribuan lagu.

Setelah itu, barulah iPod dilancarkan bersama iTunes  berharga $399 yang dianggap agak mahal pada tahun 2001. Sayangnya iPod tampak seseolah agak gagal kerana hanya sekitar 125,000 unit sahaja berjaya dijual. Kekurangan itu segera diatasi oleh Apple dengan menawarkan iTunes di Windows yang sebelum ini hanya terdapat di MacOS sahaja. Penambahbaikan itu telah membuatkan angka jualan iPod meningkat kepada 4 juta unit pada tahun 2004.

Secara tidak langsung kesemua MP3 tradisional telah berjaya disingkirkan oleh Apple. Syarikat-syarikat penghasilan MP3 secara perlahan-lahan untuk mengikuti ciri-ciri yang ditawarkan oleh iPod.

Kejayaan iPod ini masih lagi belum dapat memuaskan hati Steve Jobs dan Apple. Kebetulan juga Steve Jobs menyedari telefon pintar yang wujud ketika itu sangat sukar dikendalikan. Sistem touch screen sudah wujud tetapi dipadankan dengan keypad yang agak renyah.

Maka Steve Job telah meminta pasukan Tony Fadell untuk menghasilkan iPod yang miliki kad sim, sambungan internet dan boleh buat panggilan telefon. Selepas pelbagai eksperimen dilakukan, pasukan Tony Fadell berjaya menghasilkan prototaip yang segera merevolusikan penghasilan telefon pintar. Akhirnya iPhone generasi pertama telah dilancarkan dengan touch screen, skeumorfik interface dan home button.

Pada mula ramai yang mentertawakan Apple kerana teknologi yang digunapakai oleh iPhone sangat asing. Namun tanpa disangka-sangka, iPhone telah mendapat permintaan tinggi sehingga menyebabkan kesemua syarikat telefon pintar mula mengadaptasi design iPhone. Selepas itu semuanya telah menjadi sejarah apabila inovasi Apple kekal menjadi ikutan syarikat lain.

Kesimpulannya apa yang diperlukan sebelum menjual apa-apa produk adalah anda perlu mencari dahulu masalah dihadapi pelanggan. Sebagai usahawan, anda perlu tawarkan produk untuk selesaikan masalah itu. Jika berjaya, produk anda akan tetap menjadi pilihan pelanggan dalam jangka masa yang lama.


Legenda-Legenda Cermin Berhantu Dalam Lembaran Sejarah

Sesetengah orang takut tengok cermin kerana asyik nampak hantu… padahal tidak sedar yang hantu itu adalah diri sendiri yang berwajah macam nenek kebayan.

Tetapi ada kalanya, memang sesetengah cermin katanya berhantu. Konsep cermin berhantu sudah tidak janggal zaman sekarang, disensasikan banyak filem seperti Oculus (2013) misalnya yang mana sebuah cermin meragut nyawa dan menjadi punca rumahtangga porak peranda.

Ada juga lagenda yang lebih ringkas, iaitu nyalakan lilin dan berdiri depan cermin sambil ucap “Bloody Mary” 13 kali.

Di sisi saintifik, ada penjelasan yang berkaitan halusinasi kerana ruangan sempit kehilangan okisgen kerana api (Caputo, 2010).

Dari segi lagenda pula, memang ada hantu katanya kerana ada kena mengena dengan hukum spiritual.

Unsur spiritual memang banyak dalam lembaran sejarah, tidak terhad pada lagenda Bloody Mary semata-mata.

Ambil contoh Tamadun Mesir Purba dulu kala, yang mana para biarawan melaksanakan upacara pembersihan diri dengan menggunakan cermin. Pada zaman itu, cermin dikatakan suatu jendela yang membuka laluan ke arah lembah spiritual.

Pantulan cermin itu sebenarnya menunjukkan unsur roh yang terdapat pada setiap individu. Tanggapan ini savage sebenarnya. Asal muka saja yang hodoh, kena tempelak roh kotor pula.

Jadi individu berkenaan diminta melaksanakan upacara pembersihan spiritual (mungkin dengan bayaran) sampai wajahnya bersih dipantul cermin.

Selain daripada perkara-perkara berkaitan spiritual, Mesir Purba juga menggunakan cermin kerana sangat taksub pada kematian dan alam barzakh (Pendergrast, 2003).

Cermin Sebagai Wadah Komunikasi

Tamadun-tamadun terdahulu juga didapati menggunakan cermin untuk berkomunikasi dengan dewa-dewi.

Yunani Kuno misalnya mempunyai kalangan biarawan yang sentiasa memerhati petanda baik dan alamat buruk daripada dewa-dewi.

Haiwan pun boleh dianggap petanda, seperti salakan anjing yang menghalau singa sebagai contoh.

Dalam ajaran Yunani, seorang biarawan atau biarawati perlu menghirup sejenis asap sebelum melihat cermin untuk berhubung dengan dewa-dewi. Zaman dulu, itu adalah komunikasi suci. Zaman sekarang orang cakap tenang is good.

Tamadun Aztec pula menggunakan “cermin hitam” untuk berhubung dengan dewa-dewi.

Cermin hitam ini bertambah popular selepas diguna seorang penasihat politik bernama John Dee, yang mendampingi Ratu Elizabeth I (1558-1603).

Elizabeth meminta bantuan John untuk berkomunikasi dengan para malaikat, semata-mata demi petunjuk jika betul ada muslihat terhadap pewarisnya James (Metcalfe, 2021).

Perkara ini menunjukkan yang cermin bukannya kepercayaan karut orang purbakala semata-mata.

Entah-entah sampai hari ini pun ada yang percaya bahawa cermin boleh digunakan sebagai penentu masa depan. Di sisi agama, memang perkara ini menghala ke arah bid’ah dan syirik.

Lembah ini walau bagaimanapun hanyalah amaran akidah, kerana hukumannya kadangkala bukan duniawi pun.

Jadi bagi orang yang betul-betul lemah dari segi akidah, memang mereka akan percaya pada cermin… kerana hasil cermin itu sendiri di depan mata, manakala balasan Tuhan pula bersifat akhirat.

Bercakap pasal Tuhan pula, mesti ada yang berhujah bahawa “eh, Tuhan yang cipta cermin ini. Kenapa Tuhan mahu haramkannya pula?” Golongan bomoh mesti akan berkata sedemikian untuk meyakinkan pelanggan.

Demi wang, prinsip dijual dan akidah tergadai. Dan sihir dikuasai bomoh itu pula mendatangkan imej seseorang yang diingini.

Seorang isteri terlalu merindui suami nampak suaminya di cermin, walhal jelmaan sebenar adalah unsur kejahatan seperti jin atau syaitan yang bertukar rupa.

Kalau anda berminat dengan artikel seperti ini, kami nak cadangkan novel seram terbaru kami berkisarkan seorang penulis novel yang berusaha mencari tempat seram atau berjumpa dengan orang yang ada pengalaman berkaitan hantu. Boleh beli di: http://bit.ly/dimanaadahantu

RUJUKAN:

Caputo, G. (2010). Strange Face in the Mirror Illusion. Perception. 6 (7): 1007-1008.

Metcalfe, T. (2021, Oktober 7). ‘Magic’ mirror in Elizabethan court has mystical Aztec origin. National Geographic.

Pendergrast, M. (2003, Ogos 3). Mirror Mirror. The New York Times.


Golongan Anti-Monarki Pelik Kenapa Orang Melayu Pertahankan Monarki

Pernahkah golongan anti-raja terfikir kenapa institusi diraja di Malaysia mampu bertahan sampai ke era kereta terbang sekarang? Kenapa orang Melayu masih sayangkan rajanya? Adakah majoriti orang Melayu terkena sihir penunduk? Kenapa cita-cita golongan anti-raja yang mahu wujudkan republik tanpa raja untuk Malaysia moden boleh dikatakan impian yang sangat mustahil?

Jawapan asasnya, majoriti orang Melayu tak ada masalah pun dengan institusi diraja berdasarkan pengalaman dan sejarah lampau mereka sendiri.

Macam kita tahu, Kerajaan Melayu terdiri daripada banyak negeri dan setiap negeri dikuasai sultan masing-masing. Dalam konteks Malaysia moden, kita ada sultan dan raja untuk 9 negeri (Perlis, Kedah, Perak, Selangor, Negeri Sembilan, Johor, Pahang, Terengganu dan Kelantan). Lama sebelum merdeka, Melaka pun bersultan. Johor ada Singapura dan Riau. Kedah ada Pulau Pinang dan Perlis, termasuk Setul/Satun (sekarang bawah Thai).

Maknanya kalau tak ada konsep ‘Persekutuan Tanah Melayu’ yang kemudian membentuk Malaysia, memang setiap negeri Melayu berpeluang membentuk negara merdeka. Contoh paling mudah yang kita tahu ialah Brunei. Kau bayangkanlah kalau betul setiap negeri Melayu jadi negara merdeka bawah PBB, kita mungkin ada konsep perdagangan, sistem matawang sama dan rentas negara macam Kesatuan Eropah (EU). Sekarang kau bayangkan negara-negara Melayu tu sebagai ‘Kesatuan Nusantara’ (Ketara). Dan tak mustahil ada krisis ‘Brexit’ yang buatkan salah satu negara Melayu (contoh: Johor) lancarkan ‘Joxit’. Contoh je ni.

Berbalik kepada sejarah lampau, selepas runtuh empayar Melayu Srivijaya sekitar abad ke-13, tak ada lagi konsep persekutuan atau federasi negeri Melayu di bawah pemerintahan emperor atau raja tunggal macam dinasti-dinasti China, India dan Timur Tengah.

Ini membuatkan pengalaman bersultan orang Melayu setiap negeri terpecah, tak sama. Jadi tak berlaku penolakan rakyat secara total atas sesuatu krisis negeri yang boleh menyebabkan institusi diraja tumbang atau mengalami defisit kepercayaan.

Atau lebih jelas lagi, orang Melayu tak ada (atau lebih tepat, tak sempat) melalui fasa pemerintahan sengsara seperti di bawah rejim raja-raja barbarian dunia macam Caligula, firaun-firaun Mesir, maharaja China dan India. Atau raja-raja Eropah masa zaman gelap dulu.

Kalau diperincikan lagi makna ‘tak sempat’ tu, negeri Melayu tak sempat berada dalam period zaman keemasan yang lama (selepas Srivijaya) hingga mencapai tempoh sekurang-kurangnya 500 tahun ke atas yang boleh dikaitkan sebagai punca kepada korupsi, kejahatan, dan keruntuhan moral sesebuah pemerintahan/dinasti.

Pasca Srivijaya (selepas abad ke-13), negeri-negeri Melayu cuma mampu bertenang dan selesa lebih kurang 200 tahun saja sebelum mula menerima gelombang penjajahan Barat 1.0 sekitar abad ke-15 dan 16 untuk ‘Perang Rempah dan Agama’. Apabila masuk abad ke-17 dan 18, masuk pula gelombang penjajah Barat 2.0 untuk ‘Perang Revolusi Industri’ sebelum Jepun pula join sekali untuk abad ke-19.

Memang kita ada cerita raja-raja Melayu negeri tertentu yang bersekongkol dengan penjajah, dan asyik berbalah berebut kuasa, tapi kita pun ada cerita raja Melayu yang turun berperang, dan berunding nak lawan penjajah. Contohnya, Sultan Kedah pada 1786 punya habis ikhtiar nak selamatkan negeri sampai sanggup pajakkan Pulau Pinang untuk minta bantuan Inggeris. Ini bukan pajak nak buat istana ke apa, atau nak travel pi Korea, tapi nak mintak bantuan perang untuk selamatkan negeri. Dan Sultan dan rakyat Kedah sendiri turun sama berperang untuk tuntut balik Pulau Pinang, tapi kalah dan hilang pula Seberang Perai. Masuk abad ke-18, kena pula bala dari Siam. Yang turun berlawan tu pun orang istana juga, Tunku Kudin dan Tunku Muhammad Saad yang masing-masing lancar dua kempen perang skala besar untuk tahun berbeza. Kedua-duanya berakhir dengan Kedah kalah.

Kalau diimbau pula 87 tahun ke belakang jauh ke negeri selatan. Berlaku peristiwa Megat Seri Rama menikam Sultan Mahmud (Mangkat Dijulang) untuk menuntut bela kematian isterinya Dang Anum yang dibelah perut. Tapi fasa zalim Sultan Mahmud pun tidak panjang. Baginda memerintah pun 14 tahun saja seawal usia 10 tahun (lebih kurang 3 penggal kalau ikut sistem politik hari ini). Dan kalau dikira tahap kematangan usia, bolehlah kita kata dalam dua penggal akhir ketika usia baginda 15 tahun dan ke atas, serta penggal terakhir (4-5 tahun akhir) sebagai kemuncak krisis moral. Selepas itu Johor dah pulih seperti sedia kala.

Lagi contoh Kedah. Almarhum Tunku Abdul Rahman itu pun berdarah raja juga. Tunku ialah pak menakan kepada almarhum Sultan Abdul Halim (SAH). Tunku dan ayahanda SAH, Sultan Badlishah adalah adik beradik berlainan ibu. Dan kalau ikut pangkat, selepas Badlishah mangkat, Tunku memang boleh jadi Sultan Kedah. Tapi dia bagi ke anak menakan dia, SAH sebab dia pilih untuk jadi ahli politik dan kemudian bergaduh pula dengan doktor Melayu bernama Mahathir.

Itu baru kisah Kedah dan Johor. Aku rasa pengalaman orang Melayu di negeri lain pun sama juga. Dan memang tak hairan kenapa majoriti orang Melayu tak ada masalah pun dengan institut diraja mereka. Dek sayangkan raja jugalah, mereka bangkit melawan penjajah. Ia romantisme Melayu yang penuh misteri. Dan memang susah untuk difahami di medan Twitter dan media sosial.Artikel disumbangkan oleh Azhan Uthman untuk The Patriots.


Yakuza Dan Dunia Sukan

Pertembungan antara kumpulan sivik yang anti-yakuza dan kumpulan Yakuza tidak pernah berkesudahan. Begitu juga, antara pihak autoriti dan kumpulan Yakuza yang seakan-akan seperti bermain tarik tali. Sekalipun, pihak kerajaan telah lama memperkenalkan Undang-undang Anti-Boryokudan yang menghalang keterlibatan operasi Yakuza dalam segenap sektor.

Segala usaha ini nampaknya tidaklah
berjaya  menggugat operasi Yakuza moden
secara total. Salah satu yang berjaya diterobos adalah dunia sukan demi
keuntungan operasi Yakuza.

Yakuza
main peranan dalam Olimpik 2020

Pada bulan Disember 2017, pihak
jawatankuasa penganjur menganggarkan bahawa kos menjadi tuan rumah adalah
berjumlah 1.35 trillion yen. Namun, Board of Audit menganggarkan ia mencapai 3
trillion yen (26.5 USD). Di sini berlaku sesuatu yang agak luar biasa.
Seolah-olah ada pengaliran duit yang bocor.

Sewaktu Tokyo diumumkan sebagai tuan
rumah sukan berprestij ini, penulis bernama Yoshinari Ichinomiya sudah
melancarkan buku bertajuk ‘2020 Black Money and the Tokyo Olympics’. Ini
petanda jelas berlakunya projek berkait kumpulan ‘underworld’ terutamanya dalam
sektor pembinaan.

Ditambah pula dengan kejadian 3 tahun
tahun lepas, apabila Hidetoshi Tanaka, Naib Pengerusi Jawatankuasa Olimpik
Jepun ada bergambar sedang minum-minum dengan Shinobi Tsukasa, ketua kumpulan
yakuza, Yamaguchi Gumi. Akhirnya, beliau meletakkan jawatannya.

Segala desas desus dan khabar angin
bahawa Olimpik Tokyo mempunyai hubungan dengan operasi kumpulan ‘underworld’
terjawab apabila enam ahli kumpulan Yakuza ditahan. Keenam-enam ini ditahan
atas kesalahan menjadi broker pengambilan pekerja pembinaan secara tak sah.

Pekerja yang diambil pula adalah dalam
kalangan orang gelandangan di sekitar Tokyo. Oleh kerana gelandangan ini
memerlukan wang, maka mereka menjadi sasaran mudah oleh broker Yakuza. Geng
broker Yakuza ini tadi didakwa dibayar oleh syarikat pembinaan dengan jumlah
tertentu dengan balasan mereka membekalkan sejumlah pekerja buruh setiap hari.
Geng broker Yakuza ini juga telah mengambil beberapa peratus dari gaji pekerja
yang mereka bawa. Gaji setiap pekerja biasanya 10 ribu yen (90 USD) sehari.

Yakuza
dihalang dalam dunia sukan

Dalam beberapa kajian, ada menunjukkan
pandangan umum terhadap Yakuza pernah mencecah tahap sebagai ‘kumpulan
patriotik’. Ini kerana nilai dan budaya yang berakar umbi dari unsur sebenar
Jepun. Di dalam dunia sukan, Yakuza nampaknya telah mengambil peluang ini untuk
menerobos masuk sukan Sumo.

Ini terbukti apabila ada kejadian di mana pimpinan kumpulan-kumpulan Yakuza diberi tempat duduk hadapan dalam suatu perlawanan Sumo, didakwa sebagai balasan kerana hutang judi antara pihak tertentu dengan mereka.

Imej sukan Sumo juga semakin gelap untuk beberapa ketika apabila beberapa atlet Sumo terkait dengan mengatur perlawanan melibatkan ahli kumpulan Yakuza. Sebagai timbal balik, atlet itu akan diberikan dadah dan wanita oleh Yakuza.

Namun, pada tahun 2010 Pengerusi
Persatuan Sumo Jepun, Hanerogama bertegas untuk memutuskan segala hubungan
Yakuza dengan Sumo. Maka tersepitlah operasi Yakuza dalam sukan Sumo ini.

Mesej
anti yakuza dalam acara sukan

Kerisauan rakyat jelata terhadap
penglibatan Yakuza dalam pelbagai sektor sememangnya mendapat perhatian semua.
Kempen anti-Yakuza sentiasa bergema dalam pelbagai cara. Ada yang berbentuk
provokasi dan ada yang nampak lembut. Di bawah ini beberapa kejadian yang
pernah berlaku:

1) Pada tahun 2009, sekumpulan orang yang
membuat protes di Tokyo berjaya menghalang percubaan kumpulan Yakuza,
Inagawa-kai untuk memindahkan ibu pejabat mereka dari Roppongi ke Akasaka.

2) Pada Februari 2010, sekumpulan
penduduk di Wakayama mendirikan sebuah pusat anti-yakuza di pejabat bekas milik
ahli kumpulan Yakuza di sana.

3) Manakala dalam dunia sukan juga ia
tidak terlepas apabila sepanduk yang menyampaikan mesej anti-yakuza dipamerkan
pada perlawanan pembukaan baseball.

Persoalannya, apakah pertembungan kuasa
sivil dan kumpulan Yakuza ini akan menumpaskan operasi Yakuza pada masa akan
datang?

SUMBER:

1)
Andrew Rankin, ‘Recent Trends in Organized Crime in Japan: Yakuza vs the
Police, & Foreign Crime Gangs’ Part 2,’ The Asia-Pacific Journal Vol 10,
Issue 7, No 1, February 20, 2012.

2)
Japanese yakuza are recruiting homeless people to build infrastructure ahead of
2020 Tokyo Olympics. https://www.scmp.com/news/asia/east-asia/article/2168090/japanese-yakuza-are-recruiting-homeless-people-build-facilities

3)
Top sumo wrestler fired over illegal gambling.
https://www.bbc.com/news/10503509

4)
Sumo boss vows ends to Yakuza Ties. https://www.japantimes.co.jp/news/2010/08/14/national/sumo-boss-vows-end-to-yakuza-ties/#.XKBH0x4RWDY

5) Thrown open: the dark side of sumo wrestling. https://www.independent.co.uk/news/world/asia/thrown-open-the-dark-side-of-sumo-wrestling-2202618.html


Warna Wira Yang Makin Sirna

Usia beliau sudah mencecah 78 tahun. Dengan keadaan hampir menyeret kaki, dibantu tongkatnya, lelaki tua ini menghulur tangan bersalam dengan semua yang ada semasa program Reunion Ex-22 KDO yang telah berlangsung di Kem Bina Semangat Yayasan Selangor pada 29 Mei 2016 yang lalu. Sesekali beliau menoleh tercari-cari kelibat seseorang. Melihat gelagatnya, saya menyapa. Di dalam keriuhan suasana mesra majlis BBQ yang sedang berlangsung, saya menghulur kerusi menjemput beliau duduk dan mula membuka bicara. Soalan pertama yang saya tanya.. “ Pakcik cari siapa?”. Sambil tersenyum malu beliau menjawab, beliau mencari rakannya yang telah membawa beliau ke majlis ini – juga seorang bekas anggota GGK ( Gerup Gerakhas/ Komando Tentera Darat Malaysia ). Kalau rakannya itu meninggalkannya, habislah katanya. Jenuhlah pakcik nak kena balik berjalan kaki..selorohnya. Sambil itu dengan perlahan beliau bertanya.. “ Nak..masuk majlis ni kena daftar apa-apa tak? Kena bayar apa-apa tak? Pakcik nak bayar ni..”. Saya tak mampu nak kata apa-apa, sebab majlis pun bukan saya tuan rumahnya. Tapi sebentar kemudian, beberapa bekas anggota yang berada di majlis tersebut datang menghantar juadah serta secawan kopi.

“Sila pakcik”, jemput saya. Perlahan beliau mengais makanan. “ Dah tua-tua macam nilah..”, katanya. “ Makan pun dah tak berselera. Makan pun asal cukup syarat je..”, sambungnya lagi. Sambil melayan juadah, sesekali beliau menyahut sapaan mereka yang datang bersalam dengan beliau, dan jelas kelihatan kemesraan terpancar di wajahnya. “ Pakcik ni dah lama teringin nak masuk majlis-majlis macam ni..jumpa kawan-kawan lama. Tapi tak ada rezeki, sejak berhenti askar dulu sampai sekarang tak ada satu majlis pakcik dijemput. Malah majlis penghargaan Congo dulupun pakcik tak tau apa-apa. Ini nasiblah anak pakcik yang kerja di majlis Daerah Kuala Kubu bagitau ada majlis dan nasib jugaklah si Rashid ni ( rakannya tadi) sudi bawak pakcik..,” keluhnya. Ingin tahu lebih lanjut, saya mula bertanya soalan kepadanya.

11742 Staf Sarjan Abdul Rahim B Uda Asat, dilahirkan pada 23 September 1938, kini mencecah usia 78 tahun. Beliau pernah berkhidmat di dalam pasukan 1, 2 dan 3 RAMD sebelum menyertai 1 RGK ( nama lama GGK) pada tahun 1965 sehingga tamat perkhidmatan pada tahun 1978. Bukan sedikit kisah perjuangan yang dicatat oleh wajah berkedut ini. Beliau pernah berkhidmat di Congo selama setahun pada tahun 1962 dan merupakan salah seorang barisan anggota terawal menyertai pasukan Rejimen Gerakhas Malaysia ( RGK) selepas penubuhannya yang diterajui oleh The Big Twelve. Masih jelas di ingatannya nama-nama yang terkenal di dalam pasukan tersebut – Dato Borhan Ahmad, antara nama yang diulang sebut. Ternyata kerinduan beliau terhadap rakan-rakan begitu menggunung.

Namun, harapan untuk bertemu semakin hari semakin sirna dek entah di mana silapnya, beliau tidak pernah dijemput untuk mana-mana acara atau majlis. Ternyata pengalaman beliau bukannya sedikit. Semasa berkhidmat dengan pasukan 1 RAMD, beliau bersama 6 lagi rakan sepasukan telah diarahkan menyerang-hendap 2 anggota komunis yang menurut maklumat, menyimpan senjata dan bekalan lain di Batu 6, Gunung Jerai. Kedua-dua anggota komunis tersebut maut di hujung senjata mereka, dan pakcik Rahim menceritakan bagaimana susahnya mereka terpaksa mengusung kedua-dua mayat menuruni Gunung Jerai tersebut – memandangkan semasa itu belum terdapat jalanraya yang menghubungkan gunung itu hingga ke puncak seperti sekarang, untuk diserahkan kepada balai Polis Gurun di Kedah.

Selain daripada itu, beliau juga pernah terbabit dengan insiden Kalabakan, di mana beliau melihat sendiri bagaimana rakannya terputus kaki akibat tembakan daripada anggota negara seberang. Ketika itu, pihak musuh sebenarnya lebih banyak menggunakan tembakan mortar berbanding tembakan senjata biasa bagi mencederakan anggota-anggota kita. Nasib baiklah Pakcik Rahim ketika itu berada di dalam kenderaan..maka terselamatlah beliau.

Kini, beliau hanya mampu mengheret kaki beliau yang sudah menunjukkan kesan kederat yang dikerah di usia mudanya. Pengalaman melalui latihan terjunan di Tanjung Laboh, Johor telah mula menunjukkan kesannya sekarang. Ternyata pakcik Rahim adalah salah satu butiran permata kisah sejarah pasukan pertahanan kita, yang sama seperti lainnya- semakin sirna daripada ingatan kita pada hari ini.

Di akhir bicara, beliau meminta agar diberikan peluang untuk kembali bertemu rakan-rakan beliau yang sudah sekian lama tidak berjumpa. Tidak ada apa yang diharapkannya, selain daripada mengenang kembali kisah-kisah perjuangan mereka sebelum menutup mata. Apalah yang hendak diharapkan? Pada usia tua sebegini, beliau hanya memenuhi hari-harinya sebagai bilal sambilan di surau kampungnya, di samping seorang isteri yang masih setia dan seorang anak lelaki yang sudah berusia dan belum berkahwin, manakala 3 lagi anak-anaknya datang melawat sesekali.

Kepada beliau, saya telah berjanji insyaallah, akan kembali menyurusi kisahnya dengan lebih terperinci di lain hari. Bersinar matanya bila merasakan ada harapan bagi harapannya dipenuhi meski sudah agak lewat.

Sebelum melangkah pergi, ada sesuatu yang menarik perhatian saya. Di kad pesara beliau, tertulis kelayakan wad hospital kelas 2. Kelas 2? Adakah kerana pangkat terakhir beliau sebelum bersara adalah seorang LLP sahaja atau sebab beliau bukan seorang ahli politik? Begitu beradabnya kita..bila mereka yang menumpahkan jasa kepada negara hingga kita aman tenteram hari ini hanya diberi kelayakan kelas kedua. Kerana undang-undang dan peraturannya sudah begitu? Siapa yang buat? Bukan kita ke? Sedangkan bekas-bekas musuh negara satu ketika dulu pada hari ini hidup senang lenang malah layak dan mampu mendapatkan rawatan kesihatan terbaik disebabkan peluang yang mereka raih di bumi bertuah ini..mereka yang mempertahankannya pula hanya layak masuk wad kelas ke-2?

Notakaki : Disebabkan kerosakan komputer yang saya gunakan untuk memindahkan gambar-gambar semasa rakaman tersebut, saya telah kehilangan gambar alamat Pakcik Rahim yang dituliskannya di atas kertas. Kalau ada di antara pembaca yang mengenali beliau dan tahu alamatnya, saya mohon majukankepada saya agar saya dapat menunaikan janji saya kepada beliau. Terima kasih.

.=WRA=


Watak-Watak Sebenar Dalam Filem Titanic (1997)

Bagi peminat filem Titanic (1997) arahan sutradara terkenal, James Cameron, pasti ramai mengenali watak Jack Dawson (Leonardo DiCaprio) dan Rose DeWitt Bukater (Kate Winslet). Walaupun ramai mengharapkan kedua-duanya merupakan watak sebenar yang terlibat tragedi tenggelamnya Titanic, hakikatnya mereka hanyalah watak fiksyen yang ditambah dalam filem yang berdasarkan kisah benar ini. Bagaimanapun, itu tidak menghalang mereka bertemu dan berkomunikasi dengan beberapa watak sebenar tragedi tersebut, ada di antaranya mempunyai cerita yang lebih menarik berbanding apa yang dipaparkan di layar perak.

Keputusan yang dibuat Cameron bertujuan untuk menambah unsur realisme terutama membabitkan adegan di dek kelas pertama. Don Lynch, sejarawan bagi Persatuan Sejarah Titanic merangkap penasihat sejarah filem tersebut memberitahu sesetengah watak ini sudah dipilih semasa proses penulisan skrip. Dan semasa sesi penggambaran, Lynch akan memberi nasihat kepada pelakon-pelakon yang diberi amanah memegang peranan watak sebenar dengan menerangkan loghat, tingkah laku dan personaliti mereka.

Salah satu watak sebenar yang muncul dalam filem Titanic (1997) ialah Margaret Brown yang dilakonkan oleh pemenang Anugerah Oscar dan Golden Globe, Kathy Bates. Brown dikenali sebagai Molly Brown yang tidak boleh ditenggelamkan (The Unsinkable Molly Brown) kerana peranannya semasa dan selepas tragedi tenggelamnya Titanic pada April 1912. Selepas kapal SS Carpathia menyelamatkan penumpang dan krew Titanic yang terselamat, Brown bersama penumpang kelas pertama lain menyelaras bantuan kepada penumpang-penumpang kelas bawahan. Dan dalam salah satu adegan paling diingati dalam filem tersebut, Brown cuba memujuk pendayung bot yang dinaiki untuk berpatah balik dan menyelamatkan lebih ramai orang kerana bot yang dinaiki masih kosong tetapi gagal.

Selepas insiden tersebut, Brown bertanggungjawab menubuhkan jawatankuasa mangsa Titanic yang terselamat dan menjadi pengerusi jawatankuasa tersebut. Menerusi jawatankuasa ini, mereka mengatur pengebumian bagi mangsa terbunuh yang berjaya dikesan pasukan penyelamat dan mengurniakan pingat kepada kapten Carpathia kerana menyelamatkan mereka. Malah semasa sesi inkuiri yang dijalankan di Amerika Syarikat dan Britain menurut Lynch, Brown cuba memberi keterangan tetapi dihalang atas alasan beliau seorang wanita. Beliau menggunakan statusnya sebagai antara mangsa Titanic yang terselamat dengan memperjuangkan hak wanita dan pekerja, hak pendidikan dan celik huruf kanak-kanak, pemeliharaan sejarah dan penghargaan kepada semua yang berani semasa tragedi Titanic berlaku.

Satu lagi tokoh bersejarah penting dalam filem ini ialah pemain biola Wallace Hartley yang dilakonkan oleh Jonathan Evans-Jones. Hartley dianggap salah satu hero Titanic kerana seperti yang dipaparkan dalam filem, beliau dan kumpulan pemuziknya terus bermain muzik tatkala kapal hampir karam dengan tujuan menenangkan krew dan penumpang yang ketakutan. Antara lagu yang paling diingati ialah lagu ‘Nearer, My God to Thee’. Lynch berkata, “Tiada usaha untuk menyelamatkan diri mereka. Mereka tahu kapal itu akan karam dan mereka perlu menenangkan orang ramai, jadi mereka terus bermain. Kita tahu lagu ‘Nearer, My God to Thee’ dimainkan kerana ramai penumpang dan krew yang terselamat mendakwa mendengarnya.” Bagaimanapun, kumpulan pemuzik Hartley memainkan versi British mengikut peristiwa sebenar sementara versi filem Cameron pula menampilkan versi Amerika Syarikat untuk filem Titanic.

Kapten Edward Smith yang dilakonkan oleh pelakon veteran, Bernard Hill turut mati tenggelam bersama kapal mengikut versi filem dan peristiwa sebenar. Tetapi sejarawan Tim Maltin berpandangan apa yang digambarkan dalam filem bukanlah kisah sebenar. Mengikut keterangan beberapa saksi, semasa rumah kemudi Titanic tenggelam, Smith berenang dan membantu penumpang dan krew naik ke atas bot penyelamat. Walaupun ditawarkan tempat kosong dalam bot, beliau enggan naik dan terus membantu mana-mana penumpang yang memerlukan bantuan. Dan keputusan pantas Smith menutup pintu kedap air seperti yang dipaparkan dalam filem membantu menyelamatkan lebih ramai orang dalam tragedi tersebut. Sekiranya pintu tersebut tidak ditutup, kapal pasti akan tenggelam pada bahagian yang melanggar aisberg dan akan menjadi terbalik. Dan itu juga boleh menyebabkan Titanic karam dengan kadar yang lebih pantas.

Selain Brown, Hartley dan Smith, ada juga watak-watak bersejarah yang hanya muncul sebentar dalam filem ini tetapi mempunyai kisah menarik. Masih ingatkah anda pada satu babak di mana Jack dan Rose memanjat bahagian buritan semasa Titanic tenggelam? Ketika itu berlaku, pasangan tersebut berpegang pada selusur kapal sementara ramai mati akibat terjatuh dan seorang lelaki teragak-agak minum botol yang dipegangnya. Lelaki tersebut sebenarnya ketua pembuat roti Titanic, Charles Joughin dan semasa kapal tersebut karam, dia berpegang kepada selusur kapal seperti yang dilakukan Jack dan Rose. Sebelum kapal karam, dia sempat berpatah balik ke biliknya untuk minum. Tidak seperti Jack, Joughin terselamat dan merupakan antara beberapa orang yang masuk dalam air dan berjaya memanjat masuk dalam bot penyelamat B. Bot tersebut jatuh tanpa ada sesiapapun di dalamnya.

Kolonel Archibald Gracie IV merupakan satu watak dalam filem Titanic (1997) yang mewujudkan unsur kelucuan dengan dialog seperti, “Back to our brandy, eh?” Menurut Lynch, Gracie diheret masuk ke dalam air bersama kapal ketika bahagian pertama kapal berpecah dan sempat berenang ke bot penyelamat B. Walaupun beliau terselamat, Gracie mengalami masalah hipotermia dan meninggal dunia lewat tahun yang sama. Beliau sempat menyelesaikan penulisan bukunya, The Truth About the Titanic yang menceritakan secara terperinci apa yang berlaku pada dirinya pada malam Titanic tenggelam.

Akhir sekali, siapa tidak boleh melupakan ahli perniagaan Amerika Syarikat, Benjamin Guggenheim. Dalam filem Titanic (1997), apabila ditawarkan jaket keselamatan, Guggenheim menolak tawaran tersebut. Alasannya, beliau dan valetnya memakai pakaian terbaik dan bersedia untuk mati di atas kapal seperti seorang budiman. Dan beliau turut menambah, “Tapi kami mahukan segelas brandi.” Menurut Lynch, kisah tersebut mempunyai unsur kebenaran, “Pembantunya mendakwa Guggenheim memakaikan pakaian panas pada dirinya sebelum naik ke dek bersama pemandunya. Kedua-duanya memakai sut tuksedo dan beliau berkata, “Kita memakai pakaian terbaik dan bersedia untuk mati seperti seorang budiman.” Bagaimanapun, dialog meminta brandi itu sebenarnya tambahan dari Cameron sendiri. Untuk rekod, tiada sebarang rekod yang menunjukkan Guggenheim meminta segelas brandi sebelum mati. Itu yang membuatkan Lynch berpandangan, “Filem Jim (Cameron) amat realistik pada sesetengah aspek, ramai yang percaya apa yang berlaku dalam filem itu sebenarnya fakta.”

SUMBER

Little, Becky. (2017) History.com. The True Stories That Inspired ‘Titanic’ Movie Characters. https://www.history.com/news/the-true-stories-that-inspired-titanic-movie-characters


Perαng Salib Keempat: Apabila Tentera Salib Menαwan Konstantinopel

Sedangkan ombak di laut pun boleh berubah, inikan pula Tentera Salib abad ke-13. Pe.rang Salib pada dasarnya adalah mengenai sekelompok tentera Katolik yang tak berdisiplin memper.kosa, menja.rah dan membu.nuh orang Yahudi dalam perjalanan mereka ke Palestin, semua ini dilakukan atas nama Gereja Katolik Rom. Kemudian perkara yang sama dilakukan terhadap umat Islam di Palestin.

Sejak perpecahan Empayar Rom dan penubuhan kota Konstantinopel di bawah Maharaja Constantine – pemerintah Kristian pertama Empayar Rom –Konstantinopel telah kekal sebagai pusat bandar terkaya dan paling menyerlah sepanjang Zaman Kegelapan dan awal Zaman Pertengahan. Tidak ada kota lain yang mampu menyainginya.

Ia telah dibina mengikut model ibu kota Rom di Itali dan dihiasi dengan pelbagai monumen, gereja dan istana oleh maharaja-maharaja sejak dari era Theodosius II (yang membina temboknya yang tebal) hinggalah era Justinian (yang membina katedral Hagia Sophia).

Di bawah pemerintahan dinasti Macedonia, kerajaan Konstantinopel telah menahan anca.man kuasa-kuasa Islam di Anatolia dan Levant, dan menjadi kuasa yang tak boleh dipandang remeh. Ia mendominasi Balkan dan Timur Tengah, dan aliran Kristian versi mereka yang tersendiri (Ortodoks) tersebar sejauh ke Moscow, Baltik dan Balkan.

Tetapi pada awal abad ke-13, empayar ini telah menghadapi waktu yang lebih bergelora. Pemerintah Turki Seljuk telah membawa agenda perpaduan yang baru ke dunia Islam dan secara beransur-ansur, Armenia dan Anatolia keluar dari kawalan Byzantine (Konstantinopel).

Pertem.puran Manzikert pada tahun 1071 menyaksikan maharaja Romanus IV Diogenes ditangkap oleh Sultan Alparslan, ini merupakan satu penghi.naan besar terhadap Rom. Maka Rom memformalkan perpecahan antara Katolik dan Ortodoks dengan mengasingkan empayar mereka, semenjak saat itu, akan wujud dua dunia Kristian yang berbeza.

Perpecahan ini dan keluhan Tentera Salib tentang pemerintah Byzantine yang licik dan didakwa sebagai talam dua muka turut digunakan untuk ‘menghalalkan: Per.ang Salib Kristian Katolik terhadap kota Kristian Ortodoks itu.

Menjelang akhir abad ke-12, siri Per.ang Salib menghadapi banyak kegagalan. Mereka telah kehilangan Jerusalem (Baitulmaqdis) dan situasi di wilayah-wilayah Kristian yang masih tersisa kelihatan sangat suram.

Oleh itu, Paus Innocent III yang sering dianggap sebagai paus yang paling kuat pernah wujud memutuskan bahawa ser.angan langsung terhadap Kaherah diperlukan. Kristian Eropah akan menghunuskan ped.ang sekali lagi untuk mengalahkan Saracen sambil merampas kembali kota Jerusalem.

Untuk melaksanakan kempen ini, para pemimpin pe.rang salib telah meminta Venice untuk melengkapkan pembinaan armada kapal yang besar bagi mengangkut lebih dari 30,000 perajurit yang akan bertem.pur, kelengkapan pe.rang dan kuda-kuda mereka ke Tanah Suci.

Begitulah perancangannya. Venice pun bersetuju untuk membantu melengkapkan pembinaan armada laut Tentera Salib dan proses ini memakan masa sekitar satu tahun. Venice telah menggunakan seluruh hasil sumber yang mereka ada untuk menyem.purnakan pembinaan armada ini berdasarkan perjanjian yang telah ditetapkan.

Namun, pembinaan armada ini bukan dibuat secara percuma, dan ketika Tentera Salib sudah bersiap untuk berlayar, pihak Venice telah menuntut sejumlah wang berjumlah 85,000 Marks, jumlah yang sangat besar bagi Tentera Salib.

Dan mereka hanya mampu merekrut sekitar satu pertiga daripada orang yang diharapkan, dan yang lebih teruk lagi, mereka sebenarnya tak ada sebarang sumber kewangan untuk membayar kos kesemua kapal-kapal yang dibina oleh Venice. Ini menyebabkan Venice menghadapi kemerosotan ekonomi.

Terdapat beberapa catatan kisah mengenai apa yang berlaku seterusnya yang memperlihatkan Venice sebagai pihak yang menekan, tapi siapa sangka, doge Venice, Enrico Dandolo yang tua, buta, tapi licik mendapat idea untuk menyer.ang Konstantinopel sejak dari awal lagi?

Selepas Per.ang Salib Pertama, kebanyakan kempen-kempen selepas itu tidak meraih kegemilangan dan mungkin Dandolo merasakan ser.angan terhadap Kaherah juga tak akan mendapat banyak pencapaian, namun dia merasakan dengan menghan.curkan Konstantinopel, ia akan menguntungkan Venice.

Oleh itu, tentera salib yang dibebani hutang itu diperintahkan oleh Venice untuk pergi dan mengepung sebuah kota Katolik yang juga merupakan pesaing kepada Venice iaitu kota Zara dengan melanggar larangan dari Paus Innocent III yang mengakibatkan paus telah mengucilkan kebanyakan mereka.

Namun hasil yang diperolehi dari ser.angan dan penja.rahan terhadap kota Zara masih tidak mencukupi buat mereka. Pada titik ini, seorang putera mahkota Byzantine yang bapanya baru saja digulingkan dan dibu.nuh dalam rampasan kuasa di Konstantinopel telah tiba dengan menawarkan penyelesaian.

Putera mahkota yang baru saja digulingkan oleh Isaac II Angelos itu tiba untuk menawarkan diri bagi membiayai segala kos ekspedisi Pe.rang Salib ke Tanah Suci dan berjanji akan menyumbangkan tidak kurang dari 10,000 tentera Byzantine untuk menyertai Pe.rang Salib.

Tapi semua itu hanya akan menjadi kenyataan jika mereka boleh menunaikan syaratnya terlebih dahulu, iaitu dengan syarat para perajurit yang ada di Venice terlebih dahulu membantu dia untuk menggulingkan semula perampas takhta Byzantine yang telah membu.nuh bapanya dan merebut takhta maharaja di Konstantinopel.

Pada titik ini, kebanyakan tentera salib menolak untuk mengambil bahagian dalam melancarkan se.rangan ke atas Konstantinopel. Di antara mereka yang menolak adalah Simon de Montfort, yang terkenal dalam kempen pe.rang salib terhadap orang-orang Kathar di Perancis Selatan.

Oleh itu, selepas kota Zara dimu.snahkan, Tentera Salib menuju ke Konstantinopel dalam usaha untuk membantu Alexios merampas kembali takhtanya dan menuntut habuan mereka.

Tetapi warga kota Konstantinopel masih yakin yang tembok besar mereka akan menghalang Tentera Salib.  Mereka telah berjaya mengusir setiap pencero.bohan selama hampir seribu tahun dari Hun, Bulgar hinggalah Arab. Malangnya, tembok mereka akhirnya ditembusi oleh tentera Kristian sendiri.

Dan pada fasa awal selepas se.rangan, pasukan Tentera Salib dari Perancis dan Venice yang menawan Konstantinopel pada tahun 1203 belum lagi bertindak menja.rah atau memus.nahkan kota.

Sebaliknya, mereka mengangkat Putera Alexios kembali di atas takhta Byzantine dan mendirikan kem di luar kota sambil menunggu Alexios menunaikan janji kepada mereka untuk membiayai kos dan menyumbang pasukan tentera.

Namun apa yang terjadi adalah janji-janji Alexios itu sering ditunda-tunda, dan tiba-tiba dia dibu.nuh semasa pembe.rontakan kumpulan Yunani yang kembali membuat rampasan kuasa dan Tentera Salib mula menyedari pada peringkat ini segala harapan mereka sudah pun hanc.ur lebur.

Maharaja Yunani yang baru dikatakan telah bersiap sedia untuk menye.rang dan mengusir mereka, dan Tentera Salib pula sudah tidak mempunyai dana untuk membiayai pasukan tentera mereka lagi, jadi mereka memilih untuk menye.rang dan menja.rah kota Konstantinopel.

Dandolo secara peribadi mengepalai pasukannya dalam pengepungan Konstantinopel walaupun dia telah berusia 90-an dan buta ketika itu. Dia meninggal dunia di Konstantinopel dan kuburnya masih boleh dilihat di sekitar Hagia Sophia.

Namun, rangkanya sudah lama hilang – ketika Empayar Rom Latin yang ditubuhkannya akhirnya digulingkan oleh Byzantine yang kembali dan kemudian Byzantine pula kemudiannya akan dihan.curkan oleh Empayar Uthmaniyah, di antara tempoh ini, dipercayai rangka dan tulang Dandolo telah diberi makan kepada anjing.

Apa yang lebih menarik, selepas Tentera Salib menja.rah dan memus.nahkan kota Konstantinopel, kebanyakan Tentera Salib tidak pernah meneruskan perjalanan ke Jerusalem, sebaliknya mereka pulang ke kampung halaman setelah harta rampasan dan wang dibahagikan.

RUJUKAN:

Phillips, Jonathan (2004). The Fourth Cru.sade and the Sa.ck of Constantinople. New York: Viking.


Mahathir: Kembalinya Don ASEAN

Aku terbaca satu artikel yang diterbitkan oleh Majalah tersohor Foreign Policy (FP) yang menyatakan Dasar Luar Negeri Malaysia kini hanya boleh ‘diakses’ dari minda YAB Tun Dr Mahathir.

FP juga terus berhujah menyatakan minda YAB Tun juga lebih jelas terarah pada kurun ke-20 dan terdapat sedikit ‘kebimbangan’ bagaimanakah Malaysia akan melalui cabaran abad kini baik dari geopolitik, ekonomi dan orde dunia baru.

Penulisan ini juga mengingatkan aku pada ucapan YAB Tun sewaktu di Tokyo baru-baru dimana beliau menekan pentingnya berunding dengan kuasa besar secara ‘berjemaah’ dari ‘berseorangan’

Mengenai kestabilan Laut China Selatan dan Selat Melaka, YAB Tun menyarankan agar semua kapal-kapal tentera di kedua perairan berkenaan ‘dinyahkan’ secara total.

Umum mengetahui bagaimana Beijing berkeras bahawa “9 dash-line” adalah sempadan wilayahnya tanpa kompromi. Ini adalah ketetapan China hatta siri ‘gertakan’ dari Amerika Syarikat (US) dan sekutunya untuk perairan itu bebas dari kawalan mana-mana kuasa khususnya China.

Kita juga masih ingat beberapa siri Sidang Kemuncak ASEAN yang ada diantaranya tidak berjaya mencapai konsensus mengenai Laut China Selatan.

Kemboja sebagai salah satu negara anggota ASEAN bertegas untuk tidak menggunakan ‘strong languages’ atau kenyataan keras pada China. Filipina pula sewaktu dibawah Presiden Benigno Aquino III dengan sokongan US bertindak membawa isu ini ke Mahkamah Timbang Tara Antarabangsa di The Hague.

Pada waktu dan ketika itu, Beijing berkeras hanya akan menggunakan keadah rundingan dua hala (bilateral) dengan negara ASEAN yang mempunyai tuntutan bertindih.

Menyedari hal kesulitan secara ASEAN (multilateral), Malaysia dibawah Perdana Menteri yang lepas YB Datuk Sri Najib Razak memaksimakan “special relationship” yang dimulakan oleh Allahyarham Ayahandanya, Tun Razak untuk mendapat manfaat dari ‘Great Expansion China Global Influence’ i.e Belt and Road Initiative (BRI) untuk redakan ketegangan dan mendapatkan sokongan ekonomi.

Secara kasarnya, semuanya tampak akan berubah dibawah YAB Tun Mahathir. Sejarah jelas mencatatkan yang Tun lah mengungkapkan falsafah tersohor “Prosper Thy Neighbors” untuk memajukan rantau ini, sekaligus menjadikan ia rantau yang aman dan makmur.

Bersama-sama sahabat-sahabat beliau seperti Presiden Sukarno, Perdana Menteri Lee Kuan Yew, ASEAN diperkukuhkan dan perdagangan diantara jiran dipertingkatkan. Jangan lupa Wilayah Perdagangan Bebas ASEAN (ASEAN Free Trade Area (AFTA)) ditandatangani pada tahun 1994 oleh 6 anggota asal ASEAN.

Maka kini, ASEAN sudah berubah, Dunia juga sudah berubah. ASEAN kini punya 10 negara anggota dan konsensus dari setiap satunya diperlukan tanpa gagal, untuk menjayakan apa-apa diperingkat ASEAN baik dari Teras Politik-Keselamatan, Ekonomi dan Sosio-Budaya.

Bagaimanakah YAB Tun mahu menggerakkan ASEAN untuk menghadapi Beijing dan kemungkinan campur tangan kuasa-kuasa lain seperti US, Jepun, Rusia dan Kesatuan Eropah.

Jangan kita lupa, kuasa-kuasa ini jugalah yang menyalurkan puluhan billion dollar perlaburan dan bantuan di dalam ekonomi dan keselamatan negara anggota ASEAN.

Kembalinya YAB Tun Mahathir selaku Perdana Menteri Malaysia, salah sebuah negara pengasas dan antara arkitek awal kepada kestabilan ASEAN masa kini boleh mengukuhkan kembali ASEAN untuk bertindak sebagai SATU SUARA, SATU UNIT?

Pendapat aku? Sukar kerana perubahan itu banyak dan pantas. Tapi kita jangan pandang rendah pada YAB Tun M, gerak hati aku menyatakan sisi ‘realist’ beliau akan lebih mencorakkan Dasar Luar Negeri kita khususnya ASEAN.

Jika beliau berjaya, maka benarlah “The Don is coming back”. Di dalam senarai Ketua-Ketua Kerajaan anggota ASEAN, hanya Hun Sen, Perdana Menteri Kemboja mungkin akan mengalukan ‘rakan lama’. Bagaimanakah dinamika dua don ini kelak.

Sama-sama kita nantikan


Keluarga Hapsburg Dan Penyakit Sumbang Mahram

Mungkin ada dalam kalangan kita pernah tertanya tanya, kenapa sumbang mahram diharamkan dalam agama Islam? Kenapa perkahwinan antara sepupu tak digalakkan. Bagi kes ini, aku rasa baik kita bertanya pada keluarga Hapsburg, antara keluarga diraja terkenal di Eropah.

Sejarah keluarga Hapsburg bermula dengan
seorang bangsawan bernama Guntram si Kaya sekitar abad ke-10 Masihi. Setelah
cucunya Radbot membina istana Hapsburg, barulah mereka digelar Hapsburg. Untuk
mendominasi politik, mereka kerap kali mengahwinkan anak anak mereka dengan
bangsawan lain hinggalah Frederick III dipilih oleh Paus Nicholas V mengangkat
baginda sebagai Maharaja empayar Holy Roman pada tahun 1452.

Kes sumbang mahram yang pertama berlaku
selepas Philip I, anak maharaja Maximilian dan juga cucu Frederick III
mengahwini Joanna daripada Castille, pewaris takhta diraja yang mengawal hampir
keseluruhan Sepanyol. Perkara ini mewujudkan cabang Hapsburg di Sepanyol yang
kemudiannya mendominasi perihal politik di sana.

Walau bagainamapun, keluarga Hapsburg
Sepanyol kemudiannya mula mengahwinkan ahli mereka sesama sendiri untuk elakkan
pergelutan kuasa. Sepupu berkahwin dengan sepupu, dan pakcik dengan anak
saudara perempuan mereka.

Sebelum kita masuk lebih mendalam tentang
penyakit keluarga Hapsburg, aku rasa aku kena cerita dulu tentang penyakit
genetik. Untuk memahami penyakit genetik, perkara asas yang kita perlu tahu
ialah setiap manusia mempunyai separuh bahan genetik daripada ibu dan separuh
lagi daripada bapa. Bahan genetik tersebut juga merangkumi gen rosak daripada
ibu bapa kita yang mampu cetuskan penyakit.

Walau bagaimanapun, sekiranya ibu bapa kita
bukan pembawa penyakit genetik, atau salah seorang sahaja yang ada,
kebarangkalian anak mereka nak dapat penyakit tu rendah. Gen rosak ni kita
panggil sebagai gen resesif. Gen resesif hanya dapat diaktifkan kalau si anak
dapat gen resesif daripada ibu dan bapa. Kalau salah seorang sahaja yang ada,
si anak ni akan jadi pembawa.

Sekiranya kita pembawa, dan kita juga
berkahwin dengan pembawa, maka anak kita mempunyai peluang untuk dapat penyakit
genetik tu sebanyak 25%. Kalau kita pembawa dan berkahwin dengan orang yang ada
gen rosak tu, peluang tu naik jadi 50%. Sebab itu pasangan yang mahu berkahwin
kena lalui ujian darah hemofilia, sebab hemofilia ni termasuk penyakit genetik
dan kebarangkalian dia nak dapat pun sama macam aku tulis tadi.

Sekarang, cuba teka macam mana nak dapat
gen resesif dengan cara paling mudah selepas berkahwin dengan pesakit genetik?
Dengan berkahwin dengan keluarga sendiri. Disebabkan bahan genetik antara
keluarga ni lebih kurang sama, maka peluang nak dapat penyakit lagi senang. Terma
untuk benda ni disebut sebagai homozigositi. Kalau untuk sepupu-sepupu,
perkahwinan yang pertama ni selamat walaupun masih berisiko, tapi kalau anak
mereka ni pun kahwin sepupu jugak, yang ni tak selamat.

Disebabkan keluarga Hapsburg ni kerap ada hubungan sumbang mahram, mereka tanpa sedar telah mewujudkan bermacam macam penyakit genetik kepada keturunan mereka. Sebagai contoh ialah hemofilia, ketidaksuburan dan rahang Hapsburg. Disebabkan masalah genetik jugalah tak banyak keturunan Hapsburg mampu hidup lebih 10 tahun. Ada yang tergugur, ada yang m4ti selepas dilahirkan dan ada yang m4ti semasa tempoh neonatal.

Menurut kajian penyelidik daripada
Universiti Santiago de Compostela di Sepanyol, kadar koefisi sumbang mahram
daripada Philip 1 hinggalah Charles II (pemerintah terakhir Hapsburg untuk
empayar Sepanyol) telah meningkat daripada 0.025 kepada 0.254. Ya lah, macam
mana tak naik kalau Charles II tu sendiri anak Philip IV yang berkahwin dengan
anak saudaranya, Mariana daripada Austria. Datuk Charles II tu pun sama macam –
Philip II berkahwin dengan anak saudaranya, Anna daripada Austria. Kadar
koefisi 0.254 tu sudah taraf perkahwinan si ayah dengan anak perempuannya.

Untuk melihat contoh paling teruk penyakit genetik yang muncul sebab sumbang mahram, tengok sahajalah Charles II. Produk sumbang mahram selama 200 tahun. Menurut catatan sejarah, baginda ni hanya mampu bercakap pada umur 4 tahun, belajar berjalan pada umur 8 tahun, pendek, mempunyai masalah penghadaman. Oh ya, baginda kerap kali kencing berd4rah.

Diplomat Perancis mencatatkan Charles II
sebagai seorang yang hodoh dan nampak seperti tengah sakit. Disebabkan rahang
Hapsburg Charles II yag terlalu ketara, baginda mempunyai masalah untuk
bercakap dan lidahnya yang besar menyebabkannya susah untuk memakan dan air
liurnya kerap meleleh.

Baginda juga tak mempunyai anak, barangkali
dek ketidaksuburan dan mangkat pada umur 39 tahun. Ini secara tak langsung
menyebabkan empayar Sepanyol tak mempunyai pewaris takhta dan mewujudkan perang
takhta.

Kononnya untuk kekalkan penguasaan, mereka
berkahwin sesama sendiri. Barangkali mereka tak pernah menyangka inilah punca
kejatuhan mereka. Jadi, belajarlah daripada keluarga Hapsburg tentang kenapa
sumbang mahram tak dibenarkan.

Dengan kolam genetik yang sangat kecil,
maka makin banyaklah penyakit genetik lain muncul. Disebabkan itulah, aku
sebagai ahli biologi lebih menggalakkan kalian berkahwin dengan orang sangat
jauh hubungan genetiknya dengan anda. Macam kahwin dengan mat saleh ke, begitu.

RUJUKAN:

Bernstein H, Byerly HC, Hopf FA, Michod RE
(September 1985). “Genetic damage, mutation, and the evolution of
sex”. Science. 229 (4719): 1277–81. doi:10.1126/science.3898363.
PMID 3898363.

Callaway, Ewen (19 April 2013).
“Inbred Royals Show Traces of Natural Selection”. Nature News.
doi:10.1038/nature.2013.12837

Thornhill NW (1993). The Natural History
of Inbreeding and Outbreeding: Theoretical and Empirical Perspectives.
Chicago: University of Chicago Press. ISBN 978-0-226-79854-7.

Wolff G, Wienker TF, Sander H (1993).
“On the genetics of mandibular prognathism: analysis of large European
noble families”. J. Med. Genet. 30 (2): 112–116. doi:10.1136/jmg.30.2.112.
PMC 1016265. PMID 8445614.